text:
Рөстәм Хәмитов Рәсәйҙең хеҙмәт һәм социаль яҡлау министры Максим Топилин менән осраштыФото: Башҡортостан Башлығының матбуғат хеҙмәте
Рөстәм Хәмитов Рәсәйҙең хеҙмәт һәм социаль яҡлау министры Максим Топилин менән осрашты
Рөстәм Хәмитов Рәсәйҙең хеҙмәт һәм социаль яҡлау министры Максим Топилин менән осраштыФото: Башҡортостан Башлығының матбуғат хеҙмәте
ӨФӨ, 2016 йыл, 26 ғинуар. /«Башинформ» мәғлүмәт агентлығы, Александр Смирнов/.
Республика йортонда Башҡортостан Башлығы Рөстәм Хәмитов Рәсәйҙең хеҙмәт һәм социаль яҡлау министры Максим Топилин менән осрашты. Осрашыу барышында хеҙмәт мөнәсәбәттәрен камиллаштырыу һәм халыҡты социаль хеҙмәтләндереү сифатын күтәреү мәсьәләләре тикшерелде.
– Һеҙ хеҙмәт баҙарында көсөргәнеште кәметеү буйынса өҫтәмә саралар мәсьәләһендә ярҙам иттегеҙ. 230 миллионы – дөйөм бюджет, һеҙ 218 миллион һумлыҡ ярҙам күрһәттегеҙ. Аҡсаны 100 процентҡа үҙләштерҙек, – тип хәбәр итте Рөстәм Хәмитов. – Программала 5 415 кеше ҡатнашты. Был – планлаштырылған күләмдең 110 проценты. Ҡатмарлы иҡтисади тотороҡһоҙлоҡ осоронда был йәһәттән бик яҡшы эш башҡарҙыҡ. Ошо программа буйынса артабан да шулай эшләйәсәкбеҙ. Республикала Белорет металлургия комбинаты, Нефтекама автозаводы, Өфө моторҙар эшләү берекмәһе ҡатнашты.
– Мәшғүллеккә ярҙам итеү программаһына килгәндә, хәҙер беҙ башҡа ведомстволарҙағы коллегаларыбыҙ менән эшләйбеҙ. Былтыр программаны оҙаҡ тикшерҙек һәм ҡатмарлы иҡтисади хәлдә ҡалыу хәүефе янаған предприятиеларҙы һайланыҡ, – тине Максим Топилин.
Республика Башлығы халыҡты социаль хеҙмәтләндереү буйынса хеҙмәттәрҙе дәүләт ҡарамағында булмаған секторға тапшырыу темаһын да күтәрҙе.
– Автономлы коммерцияға ҡарамаған 59 ойошма бушлай һәм уларҙың 59 хужалыҡ йәмғиәте түләүле хеҙмәт күрһәтә. Әлегә барыһы ла һәйбәт, – тип билдәләне Рөстәм Хәмитов. – Бында баҙар ойошторҙоҡ, ярты йыл эсендә хеҙмәтләндерелгән кешеләрҙең һаны 16 процентҡа артты. Түләүле хеҙмәттәрҙән алынған килем күләме ике тапҡырға тиерлек – 43 миллиондан 75 миллион һумға тиклем артҡан. Беҙҙең тәжрибәне өйрәнергә мөмкин.
Хеҙмәт мөнәсәбәттәрен рәсмиләштереү процесы тураһында һөйләгәндә Рөстәм Хәмитов 2014 йылдың 1 декабренән 83 мең кеше эшен рәсмиләштереүе хаҡында хәбәр итте. Контроль эш 115 процентҡа үтәлгән.
Министр, үҙ сиратында, республиканың халыҡҡа социаль ярҙам өлкәһендәге ҡаҙаныштарын, шулай уҡ демографик хәлде юғары баһаланы.


c: text/html

text:
Өфө ҡалаһы Совет районының иң яҡшы эмблемаһына конкурс иғлан ителде
Ағымдағы йылдың яҙында Өфө ҡалаһының Совет районы үҙенең 75 йыллығын билдәләй. Ошо айҡанлы район хакимиәте иң яҡшы эмблемаға конкурс иғлан итте.
Совет районының мәғлүмәт-аналитика бүлегенән хәбәр итеүҙәренсә, бәйгелә ҡатнашыусыларға райондың тарихына мөрәжәғәт итеү, уның үткәненә һәм бөгөнгөһөнә, иҫтәлекле урындарына, һәйкәлдәренә, мәҙәниәт объекттарына, ҡаҙаныштарына байҡау яһау тәҡдим ителә.
Конкурста еңеүселәрҙе биш мең һум күләмендә аҡсалата премия көтә, ә ҡатнашыусылар дипломдар менән бүләкләнәсәк.
Эштәр 15 февралгә тиклем Өфө ҡалаһы, Революцион урамы, 111 адресы буйынса 202-се бүлмәлә ҡабул ителә. Белешмәләр өсөн телефон: 273-33-17.

robotstxt: allowed

filter: keep


text:
Республикала муниципаль һайлауҙарҙы тәғәйенләү 29-30 июндә үтә — Хәйҙәр ВәлиевФото: Олег Яровиков
Республикала муниципаль һайлауҙарҙы тәғәйенләү 29-30 июндә үтә — Хәйҙәр Вәлиев
Республикала муниципаль һайлауҙарҙы тәғәйенләү 29-30 июндә үтә — Хәйҙәр ВәлиевФото: Олег Яровиков
ӨФӨ, 2016 йыл, 24 июнь. /«Башинформ» мәғлүмәт агентлығы, Ғәлиә Нәбиева/.
Башҡортостанда урындағы үҙидараның вәкиллекле органдарына һайлауҙар июнь аҙағына тиклем тәғәйенләнә. 17 июндә Рәсәй Президенты Владимир Путин Дәүләт Думаһы депутаттарын һайлау буйынса кампанияға старт бирҙе. Башҡортостандың Үҙәк һайлау комиссияһы республика Дәүләт Йыйылышына өҫтәмә һайлауҙар тәғәйенләү тураһында ҡарар ҡабул итте.
«Ҡайһы бер муниципаль советтарҙа һайлауҙар тәғәйенләнгән. Райондарҙа төп тәғәйенләүҙәр киләһе аҙнала, 29-30 июндә уҙа», — тип һөйләне «Башинформ» агентлығында үткән матбуғат конференцияһында Башҡортостандың Үҙәк һайлау комиссияһы башлығы Хәйҙәр Вәлиев.
Дәүләт Думаһына һайлауҙар менән бер рәттән республикала һигеҙ ҡала округтары Советына (Ағиҙел, Күмертау, Нефтекама, Октябрьский, Салауат, Сибай, Стәрлетамаҡ, Өфө) — Межгорье ҡалаһы ҡала округынан тыш бөтә ҡала округтарына; 54 муниципаль район һәм 10 ҡала биләмәһе Советтарына (Баймаҡ, Бәләбәй, Благовещен, Дәүләкән, Дүртөйлө, Ишембай, Мәләүез, Туймазы, Учалы, Яңауыл); Асҡын, Белорет, Бишбүләк, Бөрө, Благовар, Йәрмәкәй, Ейәнсура, Ҡалтасы, Кушнаренко, Мәләүез, Нуриман, Салауат райондарындағы 41 ауыл биләмәһе Советтарына депутаттар һайлау була, тип билдәләне Хәйҙәр Вәлиев.
2-се Инорс бер мандатлы һайлау округы һәм 19-сы Нарыш бер мандатлы һайлау округы буйынса Башҡортостан Республикаһының Дәүләт Йыйылышы — Ҡоролтай депутаттарын өҫтәмә һайлау башланған да инде.
Рәсәйҙә 74 партия һайлауҙа ҡатнашырға хоҡуҡлы, шуларҙың 14-е парламент льготаһына эйә һәм улар ҡултамға йыймайынса ҡатнаша, тип иҫкә төшөрҙө республиканың Үҙәк һайлау комиссияһы башлығы.


text:
Глобалләшеү дәүерендә Рәсәй яҙмышы" ғилми-ғәмәли конференцияһы
"Глобалләшеү дәүерендә Рәсәй яҙмышы" — бөгөн РФ Эске эштәр министрлығының Өфө юридик институтында үткән Бөтә Рәсәй вуз-ара ғилми-ғәмәли конференцияның темаһы ошондай. Башҡортостандың, шулай уҡ Рәсәй төбәктәренең төп вуздары, республикабыҙ министрлыҡтары һәм ведомстволары вәкилдәре ошо актуаль темаға ҡағылышлы мәсьәләләр спектрын тикшерә.
Глобалләшеү сығанаҡтары, глобалләшеү шарттарында Рәсәй йәмғиәтенең рухи өлкәһе именлеге, Рәсәйҙең глобалләшеүе һәм махсус тәғәйенләнеше, хәҙерге заман мәғарифында глобалләшеү һәм халыҡ-ара хеҙмәттәшлек, хоҡуҡи дәүләт һәм бөтә донъя тәртибе, Рәсәйҙең милли именлеген тәьмин итеү һәм глобалләшеүсе донъяла кеше хоҡуҡтары, глобалләшеү процесының онтологик статусы: әһәмиәте һәм перспективалары — бына ғилми форумдың пленар ултырышында тикшерелгән проблемаларҙың ҡайһы берҙәре.
Пленар ултырыш тамамланғас, конференцияла ҡатнашыусылар "Глобалләшеүҙең философик-методологик проблемалары", "Глобалләшеүсе донъяла Рәсәйҙең социаль-иҡтисади һәм сәйәси проблемалары", "Глобалләшеү дәүерендә Рәсәйҙең хоҡуҡи системаһын яңыртыу" секциялары буйынса эште дауам итәсәк.


text:
Республикала 104 мең пенсионер 1 апрелдән яңы күләмдәге социаль пенсиялар аласаҡ
Ағымдағы йылдың 1 апреленән социаль пенсиялар 10,27 процентҡа арттырыласаҡ. Башҡортостанда арттырыу суммаһы пенсионерҙың категорияһына ҡарап 405 һумдан 953 һумға тиклем тәшкил итәсәк. Бығаса социаль пенсиялар ике этапта индексланып килде: 1 апрелдән индексация уҙған йылда тауар һәм хеҙмәттәргә хаҡтарҙың күпмегә артыуын иҫәпкә алып үткәрелә торғайны, ә икенсе этапта, ул ғәҙәттә өс айҙан һуң, 1 июлдә башланды, өҫтәмә индекслау үткәрелде. Быйыл был схемаға төҙәтмәләр индерелде һәм, 2011 йылдан башлап, социаль пенсиялар пенсионерҙың уҙған йылдағы йәшәү минимумы үҫеше темптарын иҫәпкә алып 1 апрелдән йылына бер тапҡыр индексланасаҡ.
Билдәләнгән датанан дәүләт пенсия тәьминәте һәм өҫтәмә матди тәьминәт буйынса пенсиялар артасаҡ, уларҙың күләме социаль пенсияның тейешле күләменән сығып билдәләнә. Уларҙы саҡырыу буйынса хәрби хеҙмәткә алынған хәрби хеҙмәткәрҙәр һәм уларҙың ғаиләләре, радиацион һәм техноген һәләкәттәр һөҙөмтәһендә зыян күргән граждандар ала.
Ике пенсия алыусыларҙың үрҙә күрһәтелгән коэффициентҡа береһенең — дәүләт пенсияһының күләме артасаҡ. Уларға хәрби хеҙмәттә имгәнеүе арҡаһында инвалидлыҡ алған кешеләр, Бөйөк Ватан һуғышында ҡатнашыусылар, «Блокадалағы Ленинградта йәшәүсегә» билдәһе менән бүләкләнеүселәр һәм инвалидтар, шулай уҡ һәләк булған хәрби хеҙмәткәрҙәрҙең тол ҡатындары һәм саҡырыу буйынса хәрби хеҙмәткә алынып, хеҙмәт осоронда һәләк булған (вафат булған) хәрбиҙәрҙең ата-әсәләре ҡарай.
Рәсәй Пенсия фонды Идараһы ағзаһы, Башҡортостан Республикаһы буйынса идарасы Фоат Хантимеровтың әйтеүенсә, 1 апрелдән яңы күләмдәге пенсияларҙы республикала дөйөм алғанда 104 мең пенсионер аласаҡ.
Шулай уҡ 1 апрелдән федераль льготниктарға айлыҡ аҡсалата түләүҙәр күләме лә 6,5 процентҡа арттырыласаҡ. Улар беҙҙең республикала 385 мең кеше, тип хәбәр иттеләр РФ Пенсия фондының БР буйынса бүлексәһе матбуғат хеҙмәтенән.


text:
Лилиә Ғүмәрова: «Комендант сәғәтен балаларҙы ҡотҡарыу сәғәте тип атарға кәрәк»
28 мартта Башҡортостан Хөкүмәтендә бәлиғ булмағандар эштәре һәм уларҙың хоҡуҡтарын яҡлау буйынса комиссия ултырышы үтте. Сараны БР Хөкүмәте Премьер-министры урынбаҫары Лилиә Ғүмәрова алып барҙы.
Ултырышта «Башҡортостан Республикаһында бала хоҡуҡтарының төп гарантиялары тураһында»ғы БР законын тормошҡа ашырыу мәсьәләләре тикшерелде. Ул «балаларҙың комендант сәғәте тураһында закон» булараҡ билдәле һәм ата-әсәләрҙең балаларҙың төнгө сәғәттәрҙә ҡарауһыҙ булыуы өсөн яуаплылығын күҙ уңында тота.
Яҡынса йомғаҡтар үҫмерҙәр араһында енәйәтселек кимәленең кәмеүен күрһәтә. Шулай итеп, 2012 йылда республикала үҫмерҙәр араһында енәйәтселек кимәле 16,3 процентҡа кәмегән, шул иҫәптән бәлиғ булмағандар менән башҡарылған енәйәттәр һаны 12,8 процентҡа кәмегән.
– Властар был акция менән балаларҙы бәләнән һаҡлап ҡалырға теләһә лә, шулай ҙа «комендант сәғәте» һүҙбәйләнеше ата-әсәләр менән насар ҡабул ителә, — тине Лилиә Ғүмәрова. – Йәмғиәткә бының комендант сәғәте түгел, ә балалаҙы ҡотҡарыу сәғәте булыуын һеңдерергә кәрәк.
Ултырышта ҡатнашыусылар был мәсьәләне Бөтә Рәсәй бала хоҡуҡтары буйынса вәкилдәр съезында күтәрергә тәҡдим итте. Сара 2013 йылдың 16-18 апрелендә Өфөлә үтәсәк.
Бәлиғ булмағандар эштәре һәм уларҙың хоҡуҡтарын яҡлау буйынса комиссия ултырышы һуңында республика һәм муниципаль комиссиялар ағзалары, республиканың власть органдары вәкилдәре намыҫлы хеҙмәт өсөн ведомство наградалары менән бүләкләнде, тип хәбәр ителә республика Хөкүмәтенең рәсми сайтында.


text:
Мәләүездә тәүге социаль туристик маршруттар асылды
Беренсе тапҡыр Рәсәйҙә Башҡортостан Республикаһы территорияһында социаль туризмды үҫтереү буйынса пилот проекты старт алды. Оло йәштәге һәм инвалид туристар республика, Рәсәй һәм сит ил буйлап сәйәхәт итеү мөмкинлеген аласаҡ. Мәләүездә сциаль туристар өсөн беренсе туристик маршруттар ойоштороуҙың инициаторы булып ҡаланың тыуған яҡты өйрәнеү музейы менән берлектә К.Разумовский исемендәге Мәскәү дәүләт технологиялар һәм идара итеү университетының филиалы сығыш яһаны. Район хакимиәте, Мәләүез автотранспорт предприятиеһы ярҙамында ҡалаларын бала саҡтан белгән беренсе «сәйәхәтселәр» үҙҙәре өсөн уны ҡайтанан асты. 1812 йылғы Ватан һуғышына китеүсе башҡорт яугирҙарының тупланған урыны — бөйөк Көнгәк тауы, тарихи архитектура ҡомартҡылары, Бөйөк ватан һуғышында, ҡыҙыу нөктәләрҙә һәләк булғандарға һәйкәл, «Толпар» ат-спорт комплексы, Мәләүездең тарихи-тыуған яҡты өйрәнеү музейы – быларҙың барыһын да оло йәштәге туристар үҙ күҙҙәре менән күрҙе.
«Башинформ» агентлығына Мәләүез районы хакимиәтенең мәғлүмәт-аналитика бүлеге баш белгесе Елена Мазиеваның хәбәр итеүенсә, иң әүҙем, эмоциональ һәм ҡыҙыҡһыныусан булараҡ, Мәләүез һәм Ергәндән йыйылған беренсе социаль туристар ҡатын-ҡыҙҙар булды. «Мотлаҡ тағы барасаҡбыҙ. Беҙҙең районда матур урындар шул тиклем күп. Ә хаҡлы ялдағы тормош — быны беҙ хәҙер яҡшы аңлайбыҙ, яңы башлана ғына», - ти күргәҙмә экскурсияла ҡатнашыусылар.


text:
Фото:
Рөстәм Хәмитов: башҡорт теле – белемле, мәҙәниәтле, интеллигентлы кешеләр теле
Фото:
Башҡортостан Президенты Рөстәм Хәмитов, Республика көнөнә арналған тантаналы йыйылышта сығыш яһап, һуңғы йылдарҙа дәүләт теле статусында башҡорт теле нығынды һәм үҫеште, тип билдәләне. Әгәр 80-се йылдар аҙағында ҡала халҡы, башҡорт телен ауылда йәшәүселәр теле тип иҫәпләп, башҡортса һөйләшмәҫкә тырышһа, бөгөн был – белемле, мәҙәниәтле, интеллигентлы кешеләр теле. Ә инде йәштәрҙең рәхәтләнеп башҡортса һөйләшеүе айырыуса мөһим.
Шул уҡ ваҡытта, Башҡортостан Президенты, дәүләт телдәрен мәктәптәрҙә мотлаҡ өйрәнеү тураһындағы ҡатмарлы мәсьәлә әле булһа хәл ителмәгән һәм элеккесә йәмғиәттә тикшерелә, тине. Ул килеп тыуған хәлде ҡайтанан ҡарарға һәм мотлаҡ яуап табырға вәғәҙә итте.


text:
Башҡортостандың ете баҫмаһы социаль әһәмиәтле киң мәғлүмәт сараһы исемлегенә инде
ӨФӨ, 2015 йыл, 23 октябрь. /«Башинформ» мәғлүмәт агентлығы, Арина Рәхимҡолова/.
Башҡортостандың ете баҫмаһы 2016 йылдың тәүге ярты йыллығына матбуғатҡа яҙылыу кампанияһын үткәреү өсөн социаль әһәмиәтле киң мәғлүмәт саралары исемлегенә инде. Ташламаға эйә буласаҡ баҫмаларҙың исемлеге Рәсәйҙең Матбуғат һәм киң коммуникациялар министрлығы сайтында баҫылған. Ведомствола хәбәр ителеүенсә, икенсе ярты йыллыҡҡа матбуғатҡа яҙылыу кампанияһына әҙерләнгәндә уға үҙгәрештәр индереләсәк.
Республика гәзиттәре араһында «Путь Октября», «Туймазинский вестник», «Көнгәк», «Уфимские ведомости», «Ҡалтасы таңдары», «Урал» баҫмалары социаль әһәмиәтле тип танылған. Исемлектә «Өфө» журналы ла бар. Бөтә Рәсәй матбуғатҡа яҙылыу декадаһы сиктәрендә ошо баҫмаларға 15 процент күләмендә өҫтәмә ташлама яһаласаҡ. Киң мәғлүмәт сараларына тәүге тапҡыр шундай ташлама бирелә.


text:
Фото:
Башҡортостандың йыл уҡытыусыһы - 2010» республика конкурсы старт алды
Фото:
Өфөлә, Профсоюздар Йортонда, иҫәбе буйынса 20-се юбилейлы «Башҡортостандың йыл уҡытыусыһы — 2010» педагогик оҫталыҡ конкурсы старт алды. Башҡортостандың бар райондары һәм ҡалаларынан килгән 127 уҡытыусыны төрлө конкурс сараларынан, тәжрибә уртаҡлашыуҙан һәм ҡыҙыҡлы мәҙәни программанан торған туғыҙ көн көтә.
Йыл һайын үтеүсе һөнәри смотр сиктәрендә йәнә ике педагогик ярыш ойошторола: «Татар теле һәм әҙәбиәте йыл уҡытыусыһы» һәм «Рус теле һәм әҙәбиәте йыл уҡытыусыһы» конкурстары.
Педагогтарҙы сәләмләп, БР Мәғариф министры Зиннәт Аллаяров, Аҡмулла исемендәге Башҡорт дәүләт педагогия университеты ректоры Раил Әсәҙуллин сығыш яһаны.
Быйылғы конкурста ҡатнашыусыларҙың әҙерлек кимәле, йәше, тәжрибәһе, педагогик белгеслеге төрлөсә, әммә уларҙы яҡшыраҡ булырға ынтылыу, квалификация күтәреү, заман менән бергә атлау теләге берләштерә.
Туғыҙ көн дауамында Башҡортостандың иң яҡшы уҡытыусылары исеменә дәғүә итеүселәргә баһалама ағзаларына һәм хеҙмәттәштәренә үҙҙәренең педагогик кредоһын иҫбатларға, эш тәжрибәһен күрһәтергә һәм таныш булмаған кластарҙа асыҡ дәрестәр үткәрергә кәрәк буласаҡ.
Инновацион педагогик проекты менән таныштырыу, коллектив визитка конкурсы, асыҡ дәрестәр һәм эшеңде анализлау, класс сәғәттәре – был тәүге тур һынауҙары.
Икенсе турға һәр конкурстан 15 ярымфиналсы сыға. Уларға мастер-класс күрһәтергә, халыҡ алдында лекция уҡырға һәм бәхәстәрҙә ҡатнашырға тура киләсәк.
Сараны ябыу һәм еңеүселәрҙе бүләкләү тантанаһы 13 апрелдә Мәжит Ғафури исемендәге Башҡорт дәүләт драма театрында үтәсәк.
Абсолют еңеүсе «Рәсәйҙең йыл уҡытыусыһы – 2011» бөтә Рәсәй конкурсында Башҡортостан данын яҡлаясаҡ.


text:
Ҡалтасы районында «Ший Кандыра» мари бейеүе фестивале үтәсәк
16 июлдә Ҡалтасы ауылында «Ший Кандыра» («Көмөш бау») Беренсе асыҡ мари бейеүе фестиваль-конкурсы үтәсәк. Бында бейергә Башҡортостандан, Мари Иленән, Удмуртиянан, Киров, Свердловск, Түбәнге Новгород өлкәләренән, Пермь крайынан, Мәскәүҙән, Санкт-Петербургтан һәм Рәсәйҙең башҡа төбәктәренән киләсәктәр. Ойоштороусылар – Башҡортостан Мәҙәниәт министрлығының Республика халыҡ ижады үҙәгенең төбәктәге филиалы, Ҡалтасы районы хакимиәте, «Веревочка» Көнсығыш мариҙарының ауыл бейеүҙәрен яратыусылар йәмғиәте.
Әйтеп үтергә кәрәк, көнсығыш мариҙарының «Кандыра» традицион бейеүе – донъяла һаҡланып ҡалынған сәхнә өсөн яраҡлаштырылмаған иң һирәк күмәк бейеүҙәрҙең береһе. Көнсығыш мариҙарҙа «кандыра пунымаш» әлеге көндә лә бик популяр. Уның бер-нисә километрға һуҙылыуы мөмкин һәм унда биштән алып биш меңгә тиклем кеше бейей ала. «Кандыра» – бейеү-доға ҡылыу, «ғаләмгә мөрәжәғәт». Был бейеү йыһан гармонияһын яңырта, тип һанала. Тарихсылар әйтеүенсә, 1814 йылда мари хәрбиҙәре уны яулап алынған Париж урамдарында бейегән.
Фестивалдә ҡатнашыусылар «Кандыра» бейеүенең оҙонлоғо — Ҡалтасының төп урамдарының береһендә һуҙыласаҡ бейеү сылбыры буйынса донъя рекордын ҡуйырға ниәтләй.
2014 йылда Парижда был мари бейеүенең 200 йыллыҡ юбилейын билдәләү планлаштырыла.


text:
Башҡортостанда IV Төбәк-ара мөнәжәтселәр конкурсы уҙа
ӨФӨ, 2016 йыл, 24 август. /«Башинформ» мәғлүмәт агентлығы, Ләйлә Аралбаева/.
9 сентябрҙә Сибайҙа IV Төбәк-ара мөнәжәт башҡарыусылар конкурсы ойошторола. Бәйгелә мөнәжәт, нәсихәт, Мәүлит Ямалетдинов эшкәртеүендә Ҡөрьән сүрәләре номинациялары буйынса еңеүселәр билдәләнә. Сығыштарҙы компетентлы жюри ағзалары баһалай. Уның составына танылған сәсәндәр, мәҙәниәт һәм мәғариф эшмәкәрҙәре инә.
Конкурсты ойоштороусылар — Республика халыҡ ижады эргәһендәге Сәсәндәр мәктәбе, Сибай ҡалаһы хакимиәте, Сибай сәнғәт колледжының «Урал батыр» сәсәндәр мәктәбе, «Ағинәйҙәр ҡоро», Бөтә донъя башҡорттары ҡоролтайы. Конкурс халыҡ мәҙәниәтенең һирәк башҡарылған жанрын, милли ғөрөф-ғәҙәттәрҙе, традицияларҙы һаҡлау, иң яҡшы башҡарыусыларҙы асыҡлау, мөнәжәттәрҙе тергеҙеүгә һәм башҡарыуға йәмәғәт ойошмаларының иғтибарын йәлеп итеү маҡсатында үткәрелә.
Конкурс тураһында положение www.rcntrb.ru сайтының «Конкурстар һәм фестивалдәр» бүлегендә бирелгән.


text:
Өфөнөң коляскалағы тенниссылары Рәсәй йыйылмаһы составына Донъя кубогын яуланы
Өфөнөң 13-сө мәктәп-интернаты уҡыусылары Илдус Шәйхисламов һәм Артур Сәйетгәрәев, Голландияның Альфен ҡалаһында уҙған, коляскала теннис буйынса командалар араһында Донъя кубогында Рәсәйҙең үҫмерҙәр йыйылмаһы составында сығыш яһанылар.
БР Спорт һәм йәштәр сәйәсәте министрлығының матбуғат хеҙмәтенән хәбәр итеүҙәренсә, ярыштар һөҙөмтәһе буйынса Рәсәйҙең йыйылма командаһы беренсе урын яуланы һәм Кубокка эйә булды.
Яуланған еңеүҙә төп ауырлыҡ Илдус Шәйхисламовҡа төшә. Илдус беренсе яңғыҙ уйындарҙа һәм АҠШ командаһы менән ярым финал матчында һәм Испания командаһы менән финал матчында еңә. Өсөнсө хәл иткес парлашып уйнаған уйында ул Артур Сәйетгәрәев менән шулай уҡ еңеү яулай.
Рәсәй йыйылмаһы составында Донъя кубогында тағы ла 13-сө мәктәп-интернаттың элекке тәрбиәләнеүсеһе Динара Сабитова ҡатнаша. Ул хәҙер Мәскәүҙә йәшәй. Динара үҫмерҙәр араһында Голандияла халыҡ-ара турнирҙа көмөш призер була, ул – Рәсәй чемпионаттарының күп тапҡыр призеры һәм Өфөнөң «Беҙҙең заман геройы» телефестивале премияһы лауреаты.


text:
«Салауат Юлаев» ҡапҡа һаҡсыларының конкуренты барлыҡҡа килде
Өфөгә 28 йәшлек швед голкиперы Эрик Эрсберг килде, ул «Салауат Юлаев» менән миҙгел аҙағына тиклем контрактҡа ҡул ҡуйған. Был турала Рәсәйҙең популяр «Спорт-Экспресс» баҫмаһы хәбәр итә.
Элек Эрсберг Швецияның «ХВ-71» командаһы өсөн уйнаған, ә 2007 йылдан «Лос-Анджелес Кингз» НХЛ клубы системаһында булған.
Мәғлүм булыуынса, «Салауат» был миҙгелдә оборонала бик йомшаҡ уйнай, матч һайын уртаса 3–4-әр шайба үткәрә. Өфө клубы голкиперҙары Виталий Колесник менән Александр Еременконың Швецияның етди конкуренты барлыҡҡа килде, тимәк.


text:
Өфөлә үткәрелгән Раштыуа йәрминкәһендә 75 мең һумдан ашыу аҡса йыйылды
Өфөләге «Ҡунаҡһарай» сауҙа комплексында Раштыуа йәрминкәһе үтте. Хәйриә акцияһының ойоштороусылары булып Ufa1.ru сайты менән «Вся Уфа» телеканалы сығыш яһаны, проекттың генераль партнеры – «Дом.ru» компанияһы.
Сара ҡунаҡтары араһында Башҡортостандың халыҡ артисы Айҙар Ғәлимов, данлыҡлы хоккей тренеры Сергей Михалев, Дәүләт академия драма театры артисы Айгөл Шакирова, ВИА Чаппаның экс-солисы Осман, рәссам Вәсил Ханнанов, кинорежиссер Булат Йосопов, радиотапшырыуҙар алып барыусыһы Илья Подольский, пародист Александр Чистяков һәм башҡалар бар ине. Уларҙың һәр береһе йәрминкәлә үҙҙәренең бер нисә әйберен һәм үҙ ҡулдары менән яһалған тауарҙарҙы тәҡдим итте. Айгөл Шакирова, мәҫәлән, күп йылдар дауамында театр сәхнәһенә кейеп сыҡҡан биҙәүестәрен, ә Сергей Михалев автографлы китаптарын һатты.
Йәрминкәлә үҙҙәре ҡатнаша алмаған йондоҙҙарҙың да әйберҙәре — Башҡорт дәүләт опера һәм балет театры солистары Татьяна Никанорова менән Геннадий Родионовтың биҙәүестәре, биатлонсы Максим Чудовтың саңғылары, «Салауат Юлаев» клубы уйынсылары Александр һәм Игорь Радуловтарҙың сәкәндәре, «Толпар»ҙың тренеры Александр Семактың сәкәне һәм башҡа төрлө спорт атрибутикаһы тәҡдим ителде.
Раштыуа йәрминкәһендә йәмғеһе 75 мең һумдан ашыу аҡса йыйылды. Был суммаға хәйриә акцияһын ойоштороусылар Охлебинин ауылындағы балалар йортона бүләктәр аласаҡ.


text:
Рәсәй Иҡтисади үҫеш министрлығы машина урындарына талаптарҙы раҫланы Фото: neo-park.ru
Рәсәй Иҡтисади үҫеш министрлығы машина урындарына талаптарҙы раҫланы
Рәсәй Иҡтисади үҫеш министрлығы машина урындарына талаптарҙы раҫланы Фото: neo-park.ru
ӨФӨ, 2017 йыл, 11 ғинуар. /«Башинформ» мәғлүмәт агентлығы, Ольга Мортазина/.
Рәсәй Иҡтисади үҫеш министрлығы парковкалағы машина урындарының дәүмәленә талаптарҙы раҫланы. Хәҙер уларҙы күсемһеҙ милек тип иҫәпләргә мөмкин. Кәм тигәндә — 5,3-кә 2,5, күп тигәндә 6,2-гә 3,6 метр. Нормалар еңел автомобилдәрҙең максималь оҙонлоғо һәм киңлеге нигеҙендә иҫәпләнгән.
2017 йылдың 1 ғинуарынан машина урындары күсемһеҙ милек төрҙәренең береһе булып иҫәпләнә. Парковка урыны кадастрҙа иҫәпкә алына, машина урыны раҫланған дәүмәлдәргә тап килгән осраҡта уға милек хоҡуғын теркәргә мөмкин. Буласаҡ объектты планлаштырғанда проектлаусылар быны иҫәпкә алырға тейеш.
Норматив-хоҡуҡи база парковка урындарын милеккә алырға, һатырға, бүләк итергә мөмкинлек бирә.


text:
Өфөнөң Дим районында яңы мәсет асыласаҡ
Август аҙағында Өфөнөң Дим районында яңы мәсет асыласаҡ, тип хәбәр итте «Башинформ» агентлығына урындағы мосолман дини ойошмаһы етәксеһе Замир Хәйруллин.
— Йәй аҙағына эштәрҙе тамамлап, мәсет асыу тантанаһын үткәрербеҙ, тип ышанам. Ҡорбан байрамын яңы мәсеттә ҡаршыларға теләр инек, — тине Замир хәҙрәт.
Ике ҡатлы ғибәҙәтхана 800 кешегә иҫәпләнгән. Мәсеткә исем дә уйлап табылған — «Мәҙинә».
Мәсетте асыу тантанаһына Өфөнән дини кешеләр, Рәсәй мосолмандарының Үҙәк диниә назараты рәйесе Тәлғәт Тажетдин, Башҡортостан мәсеттәре имамдары һәм Өфөнөң Дим районы хакимиәте етәкселәре саҡырыласаҡ.


text:
Фото:
Рөстәм Хәмитов Өфөлә VI Ҡышҡы халыҡ-ара балалар уйындарын әҙерләү һәм үткәреү буйынса ойоштороу комитеты ултырышын үткәрҙе
Фото:
11 ноябрҙә Башҡортостан Президенты Рөстәм Хәмитов Өфөлә 2013 йылғы VI Ҡышҡы халыҡ-ара балалар уйындарына әҙерлек һәм уны үткәреү буйынса ойоштороу комитеты ултырышын үткәрҙе. Кәңәшмәлә Башҡортостан Хөкүмәте ағзалары, ярыштарға әҙерләнеүгә йәлеп ителгән министрлыҡ, ведомстволар һәм учреждениелар етәкселәре ҡатнашты.
Ултырышта яңы спорт ҡоролмаларын төҙөү һәм булғандарын реконструкциялау кәрәклеге, был объекттарҙы техник йыһазландырыуға, ярыштарҙа ҡатнашыусыларҙы һәм ҡунаҡтарҙы урынлаштырыу һәм транспорт менән тәьмин итеүгә, шулай уҡ Ҡышҡы халыҡ-ара балалар уйындарын киң мәғлүмәт сараларында яҡтыртыуға бәйле мәсьәләләр ҡаралды, тип хәбәр итә республика башлығының матбуғат хеҙмәте.
— Беҙ Рәсәй Федерацияһындағы бындай спорт ярыштары үткәреләсәк беренсе төбәк. Беҙҙең өсөн был ҙур хөрмәт. Барыбыҙҙы ла ҙур эш көтә. Өфө донъяның 20-нән ашыу иленән меңләп уҡыусыны ҡабул итәсәк. Уйындар һигеҙ спорт төрө буйынса үткәреләсәк, — тине Рөстәм Хәмитов.
Ул уйындарҙы әҙерләү һәм үткәреү тураһындағы Указға ҡул ҡуйылыуын, ойоштороу комитеты булдырылыуын һәм комитеттың 20 декабргә тиклем тәғәйен саралар планын раҫларға тейеш булыуын хәтергә төшөрҙө.
— Атап әйткәндә, ул, Рәсәй һәм сит илдәрҙең киң мәғлүмәт сараларын йәлеп итеп, PR-кампанияһы үткәреүҙе, уйындарҙы трансляциялау өсөн телевизион каналдар менән килешеүҙәр төҙөүҙе, интернет-сайт асыуҙы күҙ уңында тоторға тейеш. Уйындарҙың логотибына бәйле эштәрҙе ҡыҙыулатырға кәрәк. Ярыштар үтәсәк барлыҡ спорт ҡоролмаларының торошон тикшереү зарур. Әҙерлек юғары. Шулай ҙа ҡайһы бер объекттарҙы йә төҙөп бөтөргә, йә тәртипкә килтерергә кәрәк, — тип белдерҙе Башҡортостан Президенты.
Рөстәм Хәмитов билдәләүенсә, музейҙарға, күргәҙмәләргә, театрҙар, экскурсияларға барыуҙы үҙ эсенә аласаҡ ҡыҙыҡлы мәҙәни программа әҙерләргә кәрәк.
— Уйындарға килгән балаларҙың республиканан һәйбәт тәьҫораттар менән ҡайтыуын һәм үҙ илдәрендәге тиҫтерҙәренә Башҡортостан тураһында һөйләүҙәрен теләйбеҙ. Балаларҙан тыш, тамашасылар, был балаларҙың ата-әсәләре лә киләсәк, әлбиттә. Ҙур халыҡ-ара делегацияларҙы ҡабул итеү өсөн бөтә шарттар ҙа булдырылырға тейеш. Был өлкәлә лә эшләйһе эштәр бихисап, — тип билдәләне республика башлығы.
Уйындарға әҙерләнеү һәм уларҙы үткәреүгә, спорт ҡоролмаларын реконструкциялау һәм төҙөүгә яҡынса иҫәпләүҙәр буйынса 800 миллион һумдан ашыу аҡса талап ителәсәк.
— Беҙҙең маҡсат – күберәк федераль һәм бюджеттан тыш финанслау сығанаҡтарын йәлеп итеү. Тейешле һорауҙар менән Рәсәй Хөкүмәте Рәйесе Владимир Путинға һәм спорт, туризм һәм йәштәр сәйәсәте министры Виталий Муткоға мөрәжәғәт иттем дә инде. Был мәсьәләне мин Рәсәй Федерацияһы Президенты Дмитрий Анатольевич Медведев менән осрашыуҙа ла күтәрергә ниәтләйем, — тип белдерҙе Рөстәм Хәмитов.


text:
Башҡортостан спорты Ҡырымдыҡына ярҙам итәсәк
Башҡортостандың йәштәр сәйәсәте һәм спорт министры Андрей Иванюта һәм уның урынбаҫары Алексей Новиков Ҡырымдың Белогорск районында булды.
Сәфәр сиктәрендә министр спорт инфраструктураһы менән танышты, йәштәр һәм спорт йәмәғәтселек вәкилдәре менән осрашты, спорт комитеттарының эшен өйрәнде.
— Беҙ 20 ауыл биләмәһендә булдыҡ, 78 объектты, уларҙан 38 яҫы ҡоролманы (ҡапҡалар менән полены һәм дөйөм физкультура тәғәйенләнешендәге майҙансыҡтарҙы), мәктәптәр һәм мәҙәниәт һарайҙары ҡарамағындағы 36 спорт залын, дүрт стадионды, «Баланово» ял базаһын, Белогорсктың балалар-үҫмерҙәр спорт мәктәбен ҡараныҡ, — тип һөйләне спорт ведомствоһы етәксеһе. — Объекттар менән оҙаҡ ваҡыт файҙаланалар һәм улар бик ныҡ туҙған. Уларҙың ҡайһы берәүҙәре тейешле техник торошҡа килтереү өсөн етди капиталь һалыуҙарҙы талап итә. Булған спорт мәктәбен нығытырға, шулай спорт төрҙәрен үҫтерергә кәрәк. Сөнки районда уларҙың үҫеше өсөн потенциал бар. Атап әйткәндә, Белогорьела һыу спорт төрҙәрен үҫтереү өсөн бер нисә һыуһаҡлағысы бар. Буран-Кая тәбиғи ыҙан эргәһендә төрлө ауырлыҡ кимәлендә маршруттар бар, уларҙы спорт туризмында ҡулланырға була. «Баланово» ял базаһында киләсәктә күнекмә сборҙары ваҡытында спортсыларҙы урынлаштырыу өсөн уңайлы шарттар булдырырға мөмкин, — тип билдәләне Андрей Иванюта.
Сәфәр йомғаҡтары буйынса яҡтар БР Йәштәр сәйәсәте һәм спорт министрлығы һәм Белогорск районы дәүләт хакимиәте араһында партнерлыҡ килешеүен төҙөү тураһында килеште.


text:
8 апрелдә илебеҙ мәктәптәрендә Бөтә Рәсәй Еңеү дәресе үткәрелә
ӨФӨ, 2015 йыл, 6 апрель. /«Башинформ» мәғлүмәт агентлығы, Ғәлиә Нәбиева/.
8 апрелдә илебеҙ мәктәптәрендә Бөтә Рәсәй Еңеү дәресе үткәрелә. Бөйөк Ватан һуғышы тамамланыуға 70 йыл тулыуға арналған акция Рәсәйҙең Мәғариф һәм фән министрлығы тарафынан ойошторола.
«ТАСС» агентлығы хәбәр итеүенсә, сара илһөйәрлек эшен әүҙемләштереүгә һәм 9 майҙа Еңеү көнөн байрам итеүгә әҙерлеккә башланғыс буласаҡ.
Мәскәүҙең Рособрнадзор майҙансығында Бөйөк Ватан һуғышы ветерандары һәм унда ҡатнашыусылар, Мәғариф һәм фән министрлығы, Мәҙәниәт министрлығы вәкилдәре, уҡыусылар һәм кадеттар йыйыласаҡ.
Онлайн режимында герой-ҡалалар буйлап «Тарих таҫмаһы» мәғариф маршруты бөтә Рәсәй дәресенең үҙенсәлеге буласаҡ. Бөтә Рәсәй Еңеү дәресе тамамланғас, министр Дмитрий Ливанов ил мәктәптәрендә Еңеү айлығы иғлан итәсәк. Балалар музейҙарға һәм мемориаль урындарға йөрөйәсәк, патриотик акцияларҙа ҡатнашасаҡ.


text:
Республиканың баш ҡалаһында «Көмөш быуат солғанышында» исемле моноспектакль ҡуйыла
ӨФӨ, 2015 йыл, 11 сентябрь. /«Башинформ» мәғлүмәт агентлығы, Ләйлә Аралбаева/.
26 сентябрҙә М.В.Нестеров исемендәге Башҡорт дәүләт художество музейында романс һәм шиғриәт һөйөүселәр өсөн Рус драма театры артисы Тимур Ғарипов сығыш яһай. Сара Әҙәбиәт йылы сиктәрендә уҙғарыла.
«Көмөш быуат солғанышында» исемле моноспектаклдә актер гитара моңдары аҫтында шиғырҙар уҡыясаҡ һәм бөйөк шағирҙар — Анна Ахматова, Александр Блок, Александр Вертинский, Николай Гумилев, Осип Мандельштам, Игорь Северянин, Георгий Иванов, Михаил Кузьминдың шиғырҙарына ижад ителгән романстар башҡарасаҡ.
Тимур Ғарипов — Башҡортостандың атҡаҙанған артисы, Шәйехзада Бабич исемендәге дәүләт премияһы лауреаты, республиканың атҡаҙанған мәҙәниәт хеҙмәткәре, «Рус шиғриәтенең алтын быуаты» девизы аҫтында Театр эшмәкәрҙәре союзы иғлан иткән «Һүҙ оҫтаһы» конкурсы еңеүсеһе.
Кисә икенсе залда киске сәғәт 7-лә башлана.


text:
Башҡортостан Президенты Минск трактор заводында булды
14 июндә Белоруссияға эш сәфәре барышында Башҡортостан Президенты Рөстәм Хәмитов Минск трактор заводында булды. Республика башлығы йыйыу цехы эшмәкәрлеге мнән танышты, шулай уҡ әҙер продукция өлгөләрен ҡараны. Предприятие етәкселеге менән Башҡортостанда берлектәге производствоны үҫтереү мөмкинлеге тикшерелде. Стәрлетамаҡтағы «Беларус-Инмаш» предприятиеһында Минск заводынан ҡайтарылған комплекттарҙан «Беларус-320» тракторҙары йыйыла, улар төбәктең торлаҡ-коммуналь хужалығында файҙаланыла.
Бынан һуң Рөстәм Хәмитов Еңеү монументына венок һалды. Бөйөк Ватан һуғышында һәләк булғандар иҫтәлегенә арналған тантанала Минск ҡалаһы башҡарма комитеты рәйесе урынбаҫары Владимир Колтович та ҡатнашты, тип хәбәр итә Башҡортостан Президентының матбуғат хеҙмәте.


text:
ШОС илдәренең Йәштәр инновация форумына Өфөгә бизнес-фәрештәләр киләсәк
ӨФӨ, 2014 йыл, 8 сентябрь. /«Башинформ» мәғлүмәт агентлығы, Илья Спиридонов/.
7-10 октябрҙә Өфөлә үтәсәк ШОС илдәренең Йәштәр инновация форумында бизнес-фәрештәләр буласаҡ. Шулай тип стартап-проекттарын финанслаусы шәхси инвесторҙар атала.
«Өфө-2015» ШОС һәм БРИКС офис-төркөмө хәбәр итеүенсә, IT-ONLINE Venture венчур инвестиция фондының идара итеүсе уҙаҡташы Михаил Казарцев, «Самотлор-Инвест» инвестиция-финанс компанияһының генераль директоры Николай Бадулин, Мәскәү эшҡыуарҙар ассоциацияһының инновациялар һәм венчур финанслауы буйынса комитеты рәйесе Дмитрий Горбунов, шулай уҡ, өс ҡатнашыусыға уларҙың проекттарын тормошҡа ашырыуға финанслау алырға ярҙам итәсәк, «Изгелек корпорацияһы» яуаплылығы сикләнгән йәмғиәте генераль директоры Анна Ошарова форум эксперттары буласаҡ.
«Түңәрәк өҫтәл» форматындағы фекер алышыуҙарҙа Рәсәй йәштәр эшҡыуарлығына булышлыҡ итеү үҙәге директоры урынбаҫары Илдар Ғаббасов, «Дабл Вью» яуаплылығы сикләнгән йәмғиәтенең үҫеш буйынса директоры Евгений Савин, «Рәсәйҙең йәштәр бизнесы» халыҡ-ара программаһы етәксеһе Борис Ткаченко һәм Рунетты үҫтереү институты етәксеһе Денис Калугин ҡатнашасаҡ.
— Ойоштороусылар Өфөгә ШОС илдәренең проекттарын һәм иҡтисадтарын үҫтереүҙә ярҙам итәсәк иң яҡшы белгестәрҙе саҡырған. Форум сиктәрендә иң яҡшы инновацион проекттар финанслау һәм ярҙам аласаҡ. Өфөлә һөҙөмтәле диалог һәм конструктив ҡарар ҡабул итеүҙәр өсөн майҙансыҡ булдырыласаҡ, — тип һөйләне Рәсәй йәштәре союзының Халыҡ-ара хеҙмәттәшлек һәм инновацион эшмәкәрлек департаменты етәксеһе Татьяна Селиверстова.
Иҫегеҙгә төшөрәбеҙ, ШОС илдәренең йәштәр инновация форумында Ҡаҙағстандың, Ҡырғыҙстан, Ҡытай Халыҡ Республикаһы, Тажикстан һәм Үзбәкстандың йәш ғалимдары һәм эшҡыуарҙары, шулай уҡ Рәсәй Федерацияһы төбәктәренең вәкилдәре ҡатнашасаҡ. Сара сиктәрендә ШОС киңлегендә иҡтисадты үҫтереүҙә фәндең һәм инновацияның роле тураһында бәхәстәр уҙасаҡ. Форум ҡатнашыусылары һәм ҡунаҡтары форумдың уҙаҡташ булған юғары уҡыу йорттарының инновацион технологиялары һәм асыштары күргәҙмәһен ҡарай аласаҡ.


text:
Рәсәй һәм донъя хәбәрҙәре
Сүриәлә ваҡытлыса тыныслыҡ урынлаштырыу урындағы халыҡҡа үҙ йорттарына ҡайтырға мөмкинлек бирҙе. Рәсәй аралашсылығында ҡул ҡуйылған килешеү нигеҙендә бында ут асыу туҡтатылды. Аслыҡтан һәм яланғаслыҡтан интеккән кешеләр ошо мәл менән файҙаланып ҡалырға тырыша.
Тайвандың Гаосюн ҡалаһы прокуратураһы хәрби-диңгеһ флотынан өс хәрбигә ғәйепләү белдергән. Улар июлдә хаталанып патруль корабленән Ҡытай яғына табан ракета осорған.
Норвегияла күпләп боландар үлгән. 320 хайуан милли паркта йәшен атыуҙан һәләк булған. Белгестәр әйтеүенсә, боландар ямғыр яуғанда бер өйөргә йыйыла. Уларҙың күпләп үлеүенең сәбәбе шуға бәйле. Быға тиклем Норвегияла бындай хәл теркәлгәне булмаған.
Мәскәү халыҡ-ара автомобиль салоны сиктәрендә Рәсәйҙә эшләнгән микроавтобус күрһәтелгән. Ул электр ярҙамында хәрәкәт итә. Электромобиль айырым бер маршрут буйынса йөрөмәй, мобиль ҡушымта ярҙамында пассажирҙар ихтыяжына яраҡлаша ала. Рәсәй был микроавтобусты 2018 йылда файҙаланыуға тапшырырға ниәтләй.


text:
Башҡортостанда 1,3 млн «квадрат» торлаҡ файҙаланыуға тапшырылған
Быйылғы йылдың ғинуар-сентябрендә иң күп торлаҡ республикала Өфөлә, Нефтекамала, шулай уҡ Өфө, Бәләбәй, Туймазы, Мәләүез һәм Бөрө райондарында төҙөлгән.
— Ни бары туғыҙ айҙа республиканың муниципаль райондарында — 770 мең квадрат метр, ҡала округтарында 512,5 мең квадрат метр (дөйөм күләмдән 40 процент) торлаҡ майҙаны сафҡа индерелгән, — тип хәбәр итте иҡтисади үҫеш министры урынбаҫары Лилиә Мәзитова.
Башҡортостандың Иҡтисади үҫеш министрлығынан билдәләүҙәренсә, төбәктең 37 районында торлаҡты сафҡа индереү күләмдәре буйынса ыңғай динамика күҙәтелгән. Иң юғары үҫеш – 2,6 тапҡыр – Илеш районында теркәлгән.
Бер мең кешегә иҫәптә файҙаланыуға тапшырылған торлаҡ биналарға килгәндә иһә, әлеге ваҡытта Өфө, Иглин, Бөрө һәм Бөйән райондарында иң яҡшы һөҙөмтәләргә өлгәшкәндәр.


text:
Башҡортостан вәкилдәре Дельфий уйындарынан миҙалдар менән ҡайтты
Башҡортостан вәкилдәре Новосибирскиҙа үткән Рәсәйҙең 12-се Дельфий йәштәр уйындарынан миҙал һәм ике диплом менән ҡайтты. Алтын наградаға Өфө сәнғәт училищеһынан Айҙар Хәйруллин лайыҡ булды, тип хәбәр иттеләр БР Мәҙәниәт министрлығының матбуғат хеҙмәтенән.
Йәнә ике ҡатнашыусы – Салауат музыка колледжынан баянсы (аккордеонсы) Артур Адршин һәм Урта махсус музыка колледжынан скрипкасы Анастасия Мәмәшева дипломдар менән бүләкләнде.
Шулай уҡ ошо көндәрҙә Новосибирскиҙа БДБ илдәренең «Сәнғәттә бул!» асыҡ Дельфий йәштәр уйындары тамамланды. Бында алтын миҙалға вокалсы Диләрә Иҙрисова лайыҡ булды. Айҙар Хәйруллин диплом менән наградланды.


text:
Башҡортостан – иң һөҙөмтәле власть органдары булған ун төбәк исемлегендә
Башҡортостан 2013 йыл йомғаҡтары буйынса власть органдары эшмәкәрлегенең һөҙөмтәлелеген баһалау күрһәткестәре менән Рәсәйҙең иң яҡшы субъекттары иҫәбенә инде. Башҡарма власть органдары эшмәкәрлегенең һөҙөмтәләрен баһалауҙың яҡынса йомғаҡтарын, өс йыл эсендәге күрһәткестәр динамикаһын иҫәпкә алыу менән, Рәсәй Төбәктәр үҫеше министрлығы килтерҙе. Йыл да тапшырыла торған доклад РФ Президентына йүнәлтелгән, тип хәбәр итте брифингта журналистарға министрлыҡ башлығы Игорь Слюняев.
Дөйөм алғанда 2013 йыл өсөн үҙ позицияларын Рәсәй Федерацияһының 39 субъекты яҡшыртҡан. Өс йыл эсендә иҡтисади үҫеш кимәле һәм динамикаһы буйынса лидерҙар – Башҡортостан, Татарстан, Саха (Яҡут) республикалары, Краснодар крайы, Түбәнге Новгород һәм Һамар өлкәләре. Иҡтисади үҫеш өлкәһендә иң түбән һөҙөмтәләрҙе Ҡабарҙы-Балҡар, Карелия республикалары, Владимир, Волгоград, Тверь һәм Ҡурған өлкәләре күрһәткән.
«Коммерсант» мәғлүмәттәренә ярашлы, һөҙөмтәлелек рейтингы тураһында доклад Хөкүмәткә 15 августҡа тиклем тапшырыласаҡ һәм 15 октябргә тиклем раҫланасаҡ. Шунан һуң лидер төбәктәр араһында 3,5 миллиард һумлыҡ гранттар бүленәсәк, лидерҙарҙың һәр ҡайһыһына 250-нән алып 300 миллион һумға тиклем аҡса бүленәсәк.


text:
Башҡортостан телевидениеһының тәүге дикторы Рәсимә Кәримова юбилейын Башҡорт драма театры сәхнәһендә билдәләйәсәк
7 майҙа Рәсәйҙә Радио көнө – бөтә элемтә тармағы хеҙмәткәрҙәренең байрамы билдәләнә. Был көндө Мәжит Ғафури исемендәге Башҡорт академия драма театры сәхнәһендә үҙ юбилейын Башҡортостан телевидениеһының тәүге дикторы Рәсимә Кәримова билдәләйәсәк.
РСФСР-ҙың һәм БАССР-ҙың атҡаҙанған мәҙәниәт хеҙмәткәре Рәсимә Кәримова телевидениеға 30 йыл ғүмерен арнаған. Уның тауышын, йөҙөн һәм йылмайыуын республиканың һәр кешеһе белә. Оҙаҡ йылдар буйына телевидениела даими алып барыусы булып эшләй, һәр көн телевизор ҡараусыларҙы «Өфө һөйләй» һүҙҙәре менән сәләмләй. Һуңғы йылдарҙа «Башҡортостан радиоһында» диктор булып эшләй.
Рәсимә Кәримова республика телевидениеһы һәм радиоһының дикторы ғына түгел, ә уның иң сағыу вәкилдәренең береһе, тамашасыларҙың һөйөүен яулап уның тере символына әйләнә.
Башҡорт дәүләт академия драма театрының матбуғат хеҙмәтенән хәбәр итеүҙәренсә, күренекле мәҙәниәт һәм сәнғәт эшмәкәрҙәре ҡатнашлығында Рәсимә Кәримованың юбилей кисәһе 7 майҙа Ҙур залда 19 сәғәттә башлана. Инеү ирекле.


text:
Фото:
Раил Сарбаев Сибайҙа Үҙәк ҡала дауаханаһын асыуҙа ҡатнашты
Фото:
Сибайҙа Үҙәк ҡала дауаханаһының икенсе сираты файҙаланыуға тапшырылды. Тантанала ҡатнашыу өсөн Башҡортостандың Көньяҡ Урал төбәге баш ҡалаһына БР Хөкүмәте Премьер-министры Раил Сарбаев килде.
Икенсе сиратты сафҡа индереү менән ҙур дауалау учреждениеһы төҙөлөшө тулыһынса тамамланды. Яңы бинала хирургия, гемодиализ, компьютер томографияһы бүлексәләре, консультатив-диагностика поликлиникаһы һәм телемедицина үҙәге урынлашҡан. Дауахананың дөйөм майҙаны – 22292 квадрат метр.
Йыл һайын республикала тиҫтәләгән дауаханалар, мәктәптәр, спорт ҡоролмалары һәм мәҙәниәт объекттары файҙаланыуға тапшырыла. Был күрһәткес буйынса Башҡортостан Рәсәйҙә алдынғы урындарҙы биләй.
Республика Президенты Мортаза Рәхимов та, БР Хөкүмәте лә заманса социаль өлкә биналарын төҙәү мәсьәләләренә генә түгел, уларҙы өр-яңы ҡорамалдар менән йыһазландырыуға ла ҙур иғтибар бүлә. «Һаулыҡ» һәм «Мәғариф» өҫтөнлөклә милли проекттарын уңышлы тормошҡа ашырыу, республика бюджетынан был маҡсаттарға байтаҡ средстволар бүлеү был өлкәләге хәлде күпкә яҡшыртырға мөмкинлек бирҙе.
Көрсөккә ҡарамаҫтан, Сибай эшсәндәре йылды яҡшы һөҙөмтәләр менән тамамлай.
Сибай ҡалаһы республиканың көньяҡ төбәгендә айырым бер урын биләй. Бында ҙур предприятиелар, төп транспорт артериялары, уҡыу йорттары, Арыҫлан Мөбәрәков исемендәге Сибай башҡорт дәүләт драма театры, Сибай дәүләт филармонияһы, «Сулпан» башҡорт дәүләт балалар театры кеүек мәҙәниәт үҙәктәре тупланған.
Ҡала дауаханаһының 260 урынлыҡ икенсе сиратын сафҡа индереү менән Сибай Көньяҡ Уралдың медицина үҙәгенә әйләнә, тип әйтергә мөмкин. Ҡалала булған медицина учреждениелары комплексы, ҡала дауаханаһының заманса ҡорамалдары иң юғары сифатлы врач хеҙмәтләндереүҙәре күрһәтергә, ашығыс ярҙам талап ителгән ауырыуҙарҙың ғүмерен ҡотҡарып алып ҡалырға мөмкинлек бирә.


text:
Республикала мәҙәниәт хеҙмәткәрҙәренә хөкүмәт һәм ведомство наградалары тапшырылды
Башҡорт дәүләт опера һәм балет театрында мәҙәниәт хеҙмәткәрҙәрен наградлау тантанаһы үтте. Хөкүмәт наградаларын Республика Хөкүмәте премьер-министры урынбаҫары Лилиә Ғүмәрова тапшырҙы. Ул Башҡортостан Президентының ҡотлау хатын уҡып ишеттерҙе.
— Мәҙәниәт хеҙмәткәрҙәре көнө – дәүләт байрамы, — тине Лилиә Ғүмәрова. – Кешеләрҙең күңеле таҙараҡ, сафыраҡ, ә донъябыҙ яҡшыраҡ булһын өсөн күп эштәр башҡарған хеҙмәткәрҙәрҙең тырышлыҡтарын, ҡыҙғанысҡа ҡаршы, дөрөҫ баһалап өйрәнмәгәнбеҙ әле. Әммә республикала, Рәсәйҙә был йәһәттән алға табан барабыҙ. Был залда булғандарҙың барыһы ла легендар кешеләр, — тип мөрәжәғәт итте вице-премьер наградланыусыларға. – Республика Президентының быйыл мәҙәниәт өлкәһендә булған проблемаларға, мәҙәниәтте, профессиональ сәнғәтте, халыҡ ижадын үҫтереүгә йүнәлтелгән мәсьәләләргә айырыуса баҫым яһауы ҡыуаныслы. Аныҡ бурыстар билдәләнде, уларҙы үтәргә генә ҡала.
РСФСР-ҙың халыҡ артисткаһы, Башҡортостандың һәм Татарстандың халыҡ артисткаһы Нурия Ирсаева, Ишембай балалар сәнғәт мәктәбенең Маҡарҙағы филиалы мөдире Мәрйәм Солтанова, билдәле башҡорт ҡумыҙсыһы Роберт Заһретдинов Салауат Юлаев ордены кавалерҙары булды.
Флорид Бүләковҡа — Башҡортостандың халыҡ яҙыусыһы, Рәшит Хәбировҡа республиканың атҡаҙанған рәссамы исемдәре бирелде. Билдәле журналист Нина Жиленко «БР атҡаҙанған мәҙәниәт хеҙмәткәре» исеменә лайыҡ булды.
Ведомство наградаларын Башҡортостандың мәҙәниәт министры Әминә Шафиҡова тапшырҙы.
Мәҙәниәт министрлығының Почет грамотаһы менән Өфө һәм Стәрлетамаҡ бейеүселәре, Салауат башҡорт драма театры директоры Нәйлә Сәфәрғолова наградланды.
Шулай уҡ наградаларға «Нур» театрының труппа мөдире Альмира Шәрәфетдинова, Мишкә һәм Балтас райондары китапханасылары, музей хеҙмәткәрҙәре, сәнғәт мәктәбе уҡытыусылары лайыҡ булды. Тәбрикләнеүселәрҙе Дәүләт Думаһының Мәҙәниәт буйынса комитеты рәйесе урынбаҫары Зөһрә Рәхмәтуллина ҡотланы.


text:
Республикала иген урып йыйыу эштәре тамамлана
Республика аграрийҙары 1,786 миллион тонна иген һуғып алған. 13 районда ураҡ эштәре тулыһынса тамамланған, республиканың йәнә 19 районында майҙандарҙың 95 проценты эшкәртелгән. БР Ауыл хужалығы министрлығының матбуғат хеҙмәтенән хәбәр итеүҙәренсә, Башҡортостанда уртаса уңыш гектарынан 11,5 центнер тәшкил итә.
Ураҡ эштәре менән бер рәттән төбәктә ужым культураларын сәсеү дауам итә. Яҡынса мәғлүмәттәр буйынса, республикала әлегә 320 мең гектар үҙләштерелгән, планға ҡарата был 58 процет тәшкил итә. Ҡыйғы, Мәсетле һәм Салауат райондары аграрийҙары страховка культураларын сәсеүҙе тәүгеләрҙән булып тамамлаған.
Шулай уҡ яҙғы сәсеүгә ер әҙерләү эштәре лә әүҙем алып барыла. Был эш 55 процентҡа башҡарылған. Ерҙе туңға һөрөү буйынса иң яҡшы күрһәткестәр Мәләүез, Илеш, Стәрлетамаҡ һәм Саҡмағош райондары хеҙмәтсәндәрендә.


text:
Иң яҡшы эшҡыуарҙар билдәле булды
«Йыл эшҡыуары-2011» республика конкурсына йомғаҡ яһалды. Бүләкләү тантанаһы «Эшҡыуарлыҡ. Бәләкәй ҡалалар — үҫеш территорияһы» республика форум-күргәҙмәһе сиктәрендә Стәрлетамаҡта үтәсәк, тип хәбәр иттеләр БР Эшҡыуарлыҡ һәм туризм буйынса дәүләт комитетында.
Ағымдағы йылда конкурсҡа 20 муниципаль район һәм ҡала округтарынан 50-нән ашыу заявка ҡабул ителгән. Номинацияларҙа еңеүселәрҙе билдәләү еңелдән булмаған, сөнки бар номинанттар ҙа быға лайыҡлы.
Конкурсанттар бер нисә критерий буйынса баһаланған. Был етештереү күләмдәренең һәм табыштың артыуы, хеҙмәткәрҙәренең эш хаҡы кимәле, инновацион технологиялар һәм проекттар индереү. Наградалар тотороҡло бизнес алып барғандары, хәйриә эшмәкәрлегендәге ҡаҙаныштары өсөн, эшҡыуарлыҡ берләшмәһе мәнфәғәттәрен яҡлаған өсөн биреләсәк.


text:
Хәйбулла районында йәш белгестәр торлаҡ алды
Хәйбулла районы Аҡъяр ауылының мәҙәниәт йортонда урындағы йәш белгестәргә яңы фатирҙарҙан асҡыстар тапшырыу тантанаһы үтте. Биш табип, ике педагог һәм бер мәҙәниәт хеҙмәткәре социаль торлаҡ алды, тип хәбәр иттеләр «Башинформ» агентлығына район хакимиәтенең мәғлүмәт-аналитика бүлегенән.
Һигеҙ фатирлы йорт район бюджеты средстволарына төҙөлгән. Заманса технологиялар һәм Европа стандарттары буйынса төҙөлгән бинала электр йылытыу системаһы эшләй, уның ярҙамында һәр бүлмәлә температураны айырым көйләргә була, йылы түбәнән килә. Стандарт фатирҙарҙың бейеклеге 250 см булһа, яңы йорттарҙа ул 280 см тәшкил итә. Йылы һыу һәр фатирға айырым һыу йылытыу ҡоролмаларынан килә.


text:
Хәйбулла районында Таш музейы барлыҡҡа килде
Хәйбулла районы үҙәге – Аҡъярҙа Таш музейы барлыҡҡа килде. Ул Исмәғил Тасимов исемендәге Аҡъяр тау колледжы территорияһында асыҡ һауала урынлашҡан. Музей йыл дауамында уҡыу йорто студенттары һәм уҡытыусылары көсө менән эшләнде, тип хәбәр иттеләр район хакимиәтенең мәғлүмәт-аналитика бүлегенән.
Асыу тантанаһында тау колледжы директоры Рәмил Арыҫланов, музейға тау фәндәре академияһы ағзаһы, профессор, сығышы менән Хәйбулла районы кешеһе Миңлеәхмәт Моталовтың исеме бирелде, тип хәбәр итте.
Таш музейында райондың тау мәғдәне предприятиелары тарафынан сығарылған бөтә тоҡом таштар күрһәтелгән. Колледж етәкселеге әйтеүенсә, фонд даими рәүештә тулыландырыласаҡ, ә музей территорияһы матурланасаҡ.


text:
Рөстәм Хәмитов: «Башҡортостандың Урмансылар паркы тағы ла матурланасаҡ»Фото: Олег Яровиков
Рөстәм Хәмитов: «Башҡортостандың Урмансылар паркы тағы ла матурланасаҡ»
Рөстәм Хәмитов: «Башҡортостандың Урмансылар паркы тағы ла матурланасаҡ»Фото: Олег Яровиков
ӨФӨ, 2014 йыл, 2 сентябрь. /«Башинформ» мәғлүмәт агентлығы/.
Республика башлығы Рөстәм Хәмитов үткән көндә Башҡортостандың Урмансылар паркында, быйыл яҙын үҙенең инициативаһы буйынса башланған реконструкцияның тәүге этабынан һуң, булды.
Объектты файҙаланыуға тапшырыу 1 сентябргә планлаштырылғайны. БР Урман хужалығы министрлығының матбуғат хеҙмәтенән хәбәр итеүҙәренсә, һауа торошоноң ҡатмарлы шарттарына ҡарамаҫтан, реконструкцияның тәүге этабына ингән бөтә сараларҙы ла тиерлек ваҡытында тамамлап булды.
Рөстәм Хәмитов, ремонт эштәренән һуң ныҡ ҡына үҙгәргән, урман паркы биләмәһен ҡараны. Атап әйткәндә, бында урман массивы таҙартылған һәм яҡтыртылған, юл-һуҡмаҡ селтәренә асфальт түшәлгән, яҡтыртыу таяуҙары ҡуйылған, пикник зонаһы, шулай уҡ балалар һәм спорт майҙансыҡтары эшләнгән.
Парк биләмәһендә урынлашҡан, вольер хужалығы янынан уҙып барғанда Рөстәм Хәмитов хайуандар өсөн ситлектәрҙе төрлө кимәлдә эшләргә тәҡдим итте.
— Бәлки, ул модулле вольер булырға тейештер, — тип өҫтәне республика башлығы урман паркын ҡарап бөткәндән һуң.
Башҡортостандың урман хужалығы министры Динир Әхмәтйәновтың мәғлүмәттәре буйынса, урман паркы биләмәһен таҙа тотоу өсөн кәмендә эшкә биш кеше алырға кәрәк буласаҡ. Бынан тыш, ай дауамында бында ял итеүселәрҙең хәүефһеҙлеге өсөн видеокүҙәтеү системаһын ҡуйыу күҙаллана.
— Шулай уҡ ямғыр ваҡытында йәшенерлек ике-өс япма эшләргә уйлайбыҙ. Был тәҡдимде паркта балалары менән йөрөгән әсәләр индерҙе, — тип һөйләне Республика капиталь төҙөлөш идаралығы директоры Владимир Селищев.
Өфө урман хужалығы техникумы директоры Дамир Асҡаров, быйыл яҙ-йәй генә урман паркы биләмәһенән 4,5 мең кубометрҙан ашыу төрлө сүп-сар сығарып түгелде, тип билдәләне. Уның әйтеүе буйынса, киләсәктә паркты периметры буйлап тулыһынса кәртәләү, шишмәләрҙе матурлау һәм быуа хужалығын булдырыу күҙаллана. Бынан тыш, пландарҙа – Сәғит Агиш урамынан алып урман паркының пикник зонаһына тиклем юл һалыу.


text:
Фото:
Картуфҡа Өфөлә һаман хаҡ арта
Фото:
Өфө магазиндарында һәм баҙарҙарында картуф һаман ҡыйбатлана. Бер аҙнала был күптәр өсөн көндәлек һаналған туҡланыу продуктына хаҡтар яҡынса биш процентҡа күтәрелгән. Был турала кисә Өфө хакимиәтендәге оператив кәңәшмәлә уның башлығы Павел Качкаев хәбәр итте.
Элегерәк Өфө мэры бер нисә тапҡыр, картуфҡа хаҡтар күтәрелеүендә, республикала картуф уңышы үтә түбән, тигән мәғлүмәт таратыусы компетентһыҙ журналистар ғәйепле, тигән фекерен белдергәйне. Был продукцияны ташыусылар иһә бындай мәғлүмәтте һәм уның арҡаһында халыҡ араһында тыуған ажиотажды үҙҙәрен байытыу маҡсатында файҙалана.
Ысынбарлыҡта, Павел Качкаев әйтеүенсә, хәүефләнергә урын юҡ. Насар һауа шарттары арҡаһында Башҡортостанда картуф уңышының башҡа йылдарға ҡарағанда аҙыраҡ булыуы көтөлһә лә, күрше төбәктәрҙә уңыш юғары. Өфө картуф менән бер ваҡытта ла эске поставкалауҙар иҫәбенә тәьмин ителмәне. Был продукцияның яҡынса 50 проценты һәр ваҡыт башҡа төбәктәрҙән ҡайтарылды. Быйыл күршеләрҙән 50 процент урынына 70 процент картуф һатып алғандан бер нимә лә үҙгәрмәйәсәк. Йәшелсә йәрминкәләре осоронда башҡа өлкәләр һәм республикаларҙан килтерелгән картуфҡа хаҡтар түбән буласаҡ.
Картуфтан башҡа, Павел Качкаев һүҙҙәренсә, һуңғы аҙнала Өфөлә йәнә бер нисә аҙыҡ-түлек продукттарына хаҡтар күтәрелгән. Мәҫәлән, һөт уртаса — 2,6 процентҡа, тары ярмаһы һәм кәбеҫтә ике процентҡа ҡыйбатланған.


text:
Өфөлә күсемһеҙ милек буйынса участка эксперттары эшләйәсәк
Өфөлә күсемһеҙ милек буйынса тәүге участка эксперттарына таныҡлыҡтар тапшырылды, улар яҡын арала үҙҙәренең биҫтәләрендә эш башлаясаҡ. Был белгестәр бөтә йорттарҙың да ниндәй типта булыуын, биҫтә инфраструктураһын һәм уртаса хаҡтарҙы ғына түгел, үҙҙәренең участкаһындағы барлыҡ тәҡдимдәрҙе лә яҡшы беләсәк. Ул һатыуға ҡуйылған фатирҙарҙы өйрәнергә һәм милек хужаларына ярҙам итергә бурыслы. Бындай технологияның иң ҙур өҫтөнлөгө шунда – эксперт бөтә нәмәлә хәбәрҙар булыуынан тыш, фатирҙарға булған һорауҙы ла яҡшы беләсәк, сөнки биҫтәлә йәшәгән кешеләр һәм тап ошо райондан торлаҡ эҙләгән клиенттар менән бәйләнеш тотасаҡ. Был хаҡта «Квадрум.ру» махсуслашҡан порталы хәбәр итә.
Ағымдағы йылдың сентябренән алып күсемһеҙ милеккә хаҡтар ҡаланың 115 биҫтәһе һәм фатир төрҙәре буйынса иҫәпләнә. Хәҙер биҫтә атамаһы эргәһендә күсемһеҙ милек буйынса участка эксперты тураһындағы мәғлүмәт тә биреләсәк.
Һөҙөмтәлә билдәле округта йәшәүселәр үҙҙәренең участка экспертын яҡындан беләсәк һәм уға мөрәжәғәт итә аласаҡ. Ул иһә граждандарға кәңәштәре менән ярҙам итәсәк, һатыу-һатып алыу үҙенсәлектәрен аңлатасаҡ, үҙенең хеҙмәттәре тураһында һөйләйәсәк, һәм, әлбиттә, торлаҡ хаҡын иҫәпләп сығарасаҡ.
Бындай технология тиҫтә йылдар дауамында АҠШ-тың һәм башҡа сит илдәрҙең күсемһеҙ милек баҙарҙарында уңышлы ҡулланыла.


text:
Ауыл эшҡыуарҙары лизингҡа техника ала ала
Башҡортостанда агросәнәғәт комплексында эшҡыуарлыҡты үҫтереүгә ҙур ярҙам күрһәтелә. Мәҫәлән, быйыл республика бюджетынан ауыл хужалығы техникаһы: 230 трактор һәм 450 берәмектән ашыу башҡа ауыл хужалығы машиналары һатып алыуға 200 миллион һумдан ашыу аҡса бүленде. Бында субсидиялаштырыу уларҙың хаҡының 60 процентҡа тиклемен тәшкил итә, биш йылға тиклем бүлеп түләү рөхсәт ителә. Был мәғлүмәттәр БР Хөкүмәте Премьер-министры урынбаҫары, сәнәғәт һәм тышҡы иҡтисади бәйләнештәр министры Юрий Пустовгаров, БР Эшҡыуарлыҡ һәм сауҙа буйынса дәүләт комитеты рәйесе Ринат Зәйнуллин ҡатнашлығында үткән матбуғат конференцияһында килтерелде.
Ысынында ауыл халҡы лизингка бирелгән техника хаҡының 40 процентын түләй. Мәҫәлән, "Беларус 82.1" тракторы өсөн ай һайын түләүҙәр өс мең һумға яҡын тәшкил итәсәк, ә был инде ауыл халҡының хәленән килерлек сумма. Етмәһә, лизингка килгән предметтың хаҡы уны тапшырыу моментына билдәләнә һәм шул көйөнсә һаҡлана.
Шулай уҡ республика бюджетынан техника һәм һөт эшкәртеү өсөн ҡорамалдар, шулай уҡ ауыл хужалығы продукцияһы менән сығып һатыу итеү өсөн махсуслаштырылған автофургондар һатып алыуға 100 миллион һум бүленә.
Бынан тыш, ҙур агросәнәғәт хужалыҡтары юғары продуктлы тоҡомло мал һатып алыуға 150 миллион һум аласаҡ. Республика бюджетынан өҫтәмә рәүештә шәхси ярҙамсы хужалыҡтар өсөн ҡош-ҡорт һатып алыуға тағы 100 миллион һум бүленә.
Шулай итеп, бизнес менән шөғөлләнергә теләгән ауыл халҡы дәүләт яғынан реаль ярҙам тоя.


text:
Фото:
Ғәскәров исемендәге ансамбль бейеүсеһе Мексикала «Мисс фестиваль» исеменә лайыҡ булды
Фото:
ӨФӨ, 2016 йыл, 11 август. /«Башинформ» мәғлүмәт агентлығы, Ләйлә Аралбаева/.
Ф.Ғәскәров исемендәге бейеү ансамбле солисткаһы Миләүшә Хәйбуллина Мексикала «Мисс фестиваль» исеменә лайыҡ булды. Был хаҡта социаль селтәрҙә артистка үҙе хәбәр итте.
«Таж Өфөгә юлланды! Башҡортостан, беҙ иң яҡшылары! Фәйзи Ғәскәров исемендәге ансамблгә һәм «Арғымаҡ» этно-төркөмөнә ярҙамдары өсөн ҙур рәхмәт!», — тип яҙҙы Миләүшә.
Башҡортостан артистары Бөтә донъя фольклориадаһында ҡатнашты. Хәҙер улар Mexico Festival CIOFF мәҙәни форумы сиктәрендә Халыҡ-ара фольклор байрамында сығыш яһай. Майҙандарҙа Чили, Испания, Латвия, Мексиканың Веракрус һәм Сакатекас ҡалаларынан ижади коллективтар бар. Йола буйынса, барлыҡ халыҡ-ара фольклор фестивалдәрендә сибәрлеге һәм үҙ милләтен лайыҡлы күрһәтә белеүе буйынса «Мисс фестиваль» һайлана.
12 августа Кордоба ҡалаһында Мексикала Халыҡ-ара фольклор фестивален ябыу тантанаһы уҙа, һәм Башҡортостан делегацияһы Мехикоға юллана. Сара 14 августа Мексика Ҡушма Штаттарының баш ҡалаһында гала-концерт менән тамамлана.


text:
Республикала төҙөкләндерелгәндән һуң Юлай шишмәһе асылдыФото: «Берҙәм Рәсәй» партияһы төбәк башҡарма комитетының матбуғат хеҙмәте
Республикала төҙөкләндерелгәндән һуң Юлай шишмәһе асылды
Республикала төҙөкләндерелгәндән һуң Юлай шишмәһе асылдыФото: «Берҙәм Рәсәй» партияһы төбәк башҡарма комитетының матбуғат хеҙмәте
ӨФӨ, 2016 йыл, 12 ғинуар. /«Башинформ» мәғлүмәт агентлығы, Арина Рәхимҡолова/.
Башҡортостандың Салауат районы Юныс ауылы янындағы билдәле Юлай шишмәһе төҙөкләндерелде. Бында биләмәне таҙартыу буйынса бер нисә өмә ойошторолдо, улаҡ һәм ҡойма ҡуйылды, тип хәбәр итә «Берҙәм Рәсәй» партияһының төбәк бүлексәһе. Шишмә башҡорт халҡының милли геройы Салауат Юлаевтың атаһы Юлай Аҙналин хөрмәтенә аталған.
2016 йылда районда бөтәһе 16 ауыл биләмәһендә урынлашҡан йөҙҙән ашыу шишмә төҙөкләндереләсәк. Был сараларҙы «Таҙа һыу» проекты сиктәрендә «Берҙәм Рәсәй» партияһының урындағы бүлексәһе үткәрә. Әлкә ауыл советы хакимиәте башлығы Ишембай ауыл советы хакимиәте башлығына шишмә һыуы тултырылған символик көршәк тапшырҙы. Шулай итеп, «Йәшә, шишмә!» экологик акцияһы 2016 йылдың 26 сентябрендә Салауат Юлаевты иҫкә алыу көнөндә Салауат шишмәһендә тамамлана.


text:
Раил Сарбаев нефть-газ комплексы предприятиелары ҡеүәтен баһаланы
«Газ. Нефть. Технологиялар-2010» XVIII Халыҡ-ара махсус күргәҙмәһенә бер нисә рәсми делегация килеп китте. Нефть-газ сәнәғәте тармағы ҡаҙаныштары менән Башҡортостан Президенты Мортаза Рәхимов, республика Хөкүмәте Премьер-министры Раил Сарбаев, Рәсәй Нефть-газ сәнәғәтселәре союзы президенты Геннадий Шмаль, БР Хөкүмәте Премьер-министры урынбаҫары, сәнәғәт, инвестиция һәм инновация сәйәсәте министры Юрий Пустовгаров һәм башҡалар танышты.
Экспозицияларҙы ҡарағандан һуң Раил Сарбаев үҙ яңылыҡтарын ҡуйған республика предприятиеларына баһа бирҙе.
— Күргәҙмәлә ҡатнашыусыларҙың кимәле бик юғары, — тип билдәләне Премьер. – Уҙған йыл менән сағыштырығыҙ – ул саҡта өс йөҙ тирәһе предприятие булғайны, ә быйыл – 360-тан ашыу. Беҙҙең республика предприятиелары етди әҙерләнгән. Күргәҙмәлә беҙ ошо көндәрҙә генә сығарылған яңы продукция күрҙек. Мәҫәлән, «Салауатнефтеогсинтез» полиэтилен етештереүҙә алға китте, Стәрлетамаҡ нефтехимия заводы агидол-2 антиоксидантын күрһәтә. Октябрьский нефть промыслаһы ҡорамалдары заводы яҡшы эшләй. «Буринтех» предприятиеһы — үҫешеү өсөн нисек эшләргә кәрәклеге күрһәткесе ул. Бөгөн предприятие үҙенең специфик продукцияһы менән баҙарҙың 60 процентын биләй. Унда 800 кеше эшләй, ә эште ике кеше башлағайны. «Сода» сығарылған продукцияһының сифатын яҡшыртыуы хаҡында белдерә. «Туймазыхиммаш» Сирияла нефть скважиналары ҡороу буйынса тендерҙа еңеп сыҡты. Икенсе тендер көтөлә, уның суммаһы тәүгеһенән биш тапҡырға артығыраҡ. Был бөтә ҡатнашҡан предприятиелар араһында республикабыҙ компаниялары бик әүҙем эшләүе һәм юғары потенциал күрһәтеүе хаҡында һөйләй. Улар иҫәбенә беҙ иҡтисадта ярайһы уҡ күрһәткестәргә өлгәшәбеҙ ҙә инде.
Берҙән-бер етешһеҙлек – бик күп теләүселәргә урын етмәне. Әммә яҡын араларҙа уҡ күргәҙмә комплексы төҙөлөшө тергеҙеләсәк.
Иң мөһиме – производство мөмкинлектәрен күрһәтеү генә түгел. Һәр производство – үҙе бер фәнни база. Күргәҙмә сиктәрендә ғилми конференция үтә, ундағы докладтарҙа яңы проекттар эшкәртмәләре өлкәһендәге эшмәкәрлеккә йыллыҡ йомғаҡтар яһала.


text:
Башҡортостан Президенты: «2014 йылда тотороҡло иҡтисади үҫештә тупланырға кәрәк»Фото: Андрей Старостин
Башҡортостан Президенты: «2014 йылда тотороҡло иҡтисади үҫештә тупланырға кәрәк»
Башҡортостан Президенты: «2014 йылда тотороҡло иҡтисади үҫештә тупланырға кәрәк»Фото: Андрей Старостин
Яҡынса мәғлүмәттәргә ярашлы, 2013 йылда сәнәғәт произодствоһы индексы Башҡортостанда 102,3 процент тәшкил итте, тотош Рәсәй Федерацияһы буйынса – 100,3 процент. Был күрһәткес буйынса Башҡортостан Волга буйы федераль округында, Түбәнге Новгород, Пенза өлкәләрен һәм Пермь крайын алға үткәреп, дүртенсе урынды биләне.
Бындай мәғлүмәттәрҙе Республика Хөкүмәте ултырышында Башҡортостан Президенты Рөстәм Хәмитов уҡып ишеттерҙе.
— Әммә 2012 йылда һандар ярайһы уҡ юғары ине – 105,5 процент тирәһе. Производство түбәнәйеүгә күрә, йөктәр ташыу күләменең ихтыяжы 5,5 процентҡа тиерлек кәмене, — тип билдәләне республика башлығы. — 2013 йылдың ғинуар-ноябре йомғаҡтары буйынса Рәсәйгә ҡарағанда беҙҙең дөйөм эшһеҙлек киләме юғары – 5,8 процент. Рәсәй Федерацияһында был күрһәткес 5,5 процентҡа тиң.
Шуға ҡарамаҫтан, Башҡортостан Хөкүмәте ултырышында билдәләнгәнсә, республикала ыңғай һөҙөмтәләр барыбер күберәк. Ҡатмарлы һауа шарттарында 2013 йылда ауыл хужалығы хеҙмәткәрҙәре, 2012 йылдың күрһәткестәрен 17 процентҡа тиерлек уҙып, 125 миллиард һумлыҡ продукция етештергән.
Үткән йылдың тағы ла бер ыңғай йомғағы – республика Волга буйы федераль округында торлаҡ төҙөү буйынса беренсе урынды биләне. 2013 йылда төбәктә 2,5 миллион квадрат метр торлаҡ төҙөлгән, ул 2012 йылға ҡарағанда ете процентҡа күберәк.
— Был беҙҙең өсөн бик мөһим ҡаҙаныш, әммә тағы ла бер билдәләп үткем килә: был тулайым күрһәткестәр артында аныҡ кешеләр тураһында оноторға ярамай. Квадрат метрҙар – ул, әлбиттә, яҡшы. Әммә беҙгә, күпме йәш ғаиләләр үҙенең торлаҡ шарттарын яҡшырта алыуҙы, авария хәлендәге һәм туҙған йорттарҙы һүтеү буйынса нисек эшләүебеҙ, яңыртыуҙы талап иткән өйҙәрҙә йәшәүсе кешеләрҙең йәшәү сифатын нисек яҡшыртыуыбыҙ тураһында белеү мөһим, — тип билдәләне Рөстәм Хәмитов.
2013 йылдың башҡа ҡаҙаныштары иҫәбендә Башҡортостан Президенты ваҡлап сауҙа итеү әйләнешенең артыуын билдәләне. Был өлкәлә артым бер йылда һигеҙ процент тәшкил итте.
— Яҡшы күрһәткес. Минең уйлауымса, Рәсәй Федерацияһында иң яҡшыларҙың береһе. Мөһим, был үҫештең яртыһынан күберәге бәләкәй бизнесҡа тура килә. Беҙ беренсе тапҡыр ғына, бәләкәй һәм урта бизнес ҡына хәҙер ошондай тиҙ үҫеш динамикаһын бирә алыуы тураһында, һөйләмәйбеҙ, — тине Рөстәм Хәмитов.
Төбәктә шулай уҡ тотороҡло хеҙмәттәр баҙары үҫешә. Йылдан йыл Башҡортостанда инфляция кимәленең кәмеүе шулай уҡ әһәмиәтле.
— Былтыр, 2012 йылда 1991 йылдан алып иң түбән хаҡтар үҫеше, тип ҡыуандыҡ. Ул шул саҡта 6,2 процент тәшкил иткәйне. 2013 йыл тағы ла яҡшыраҡ – инфляция 6 процент кимәлендә нығынды. Әлбиттә, был ҡәнәғәтләнерлек күрһәткестәр, — тип ышаныс белдерҙе Башҡортостан Президенты.
Республика башлығы фекерләүенсә, 2014 йылда тотороҡло иҡтисади үҫештә тупланырға кәрәк, ул күп һанлы социаль мәсьәләләрҙе хәл итергә мөмкинлек бирәсәк.
— Үҫеш нөктәһенә, территорияларҙың системалы үҫешенә, урындарҙа производство потенциялы итеграцияһына ставка ҡуйырға кәрәк. Инвесторҙар менән эште көсәйтеүҙе, дәүләт–шәхси партнерлыҡты үҫтерергә, юғары етештереүсәнле эш урындары булдырыуҙы дауам итергә кәрәк. Дәүләт һәм муниципаль финанстарын аҡыллы һәм ҡулайлы тотонорға, — тип һыҙыҡ өҫтөнә алды Башҡортостан Президенты.


text:
Башҡортостан юлдаш телеканалы тамашасыларға «Сәләм, республика!» халыҡ акцияһының телевизион вариантын тәҡдим итә
ӨФӨ, 2016 йыл, 8 сентябрь. /«Башинформ» мәғлүмәт агентлығы, Ләйлә Аралбаева/.
Башҡортостан юлдаш телеканалы тамашасыларға «Сәләм, республика!» халыҡ акцияһының телевизион вариантын тәҡдим итә. Борай ауылында төшөрөлгән тапшырыу 11 сентябрҙә киске сәғәт 5-тән 8-гә тиклем республиканың төп телеканалында эфирға сыға.
«Сәләм» программаһы алып барыусылары Башҡортостандың төрлө ҡалаларында һәм райондарында халыҡ менән осрашыуҙар ойоштора. «Хәйерле иртә, дуҫтар!» тип сәләмләне үткән йәкшәмбелә төньяҡ-көнбайышты Наил Юнысов һәм Дмитрий Каретко. Башҡортостан юлдаш телеканалының 15 йыллығы уңайынан «Сәләм» тапшырыуының ижади төркөмө Борайға килде. Ауылдың төп майҙанында өс сәғәтлек тапшырыу төшөрөлдө. Унда Борай, Мишкә һәм Ҡалтасы райондары вәкилдәре ҡатнашты. Барыһы ла мәҙәни программа һәм ҡулдан эшләнгән әйберҙәр күргәҙмәһе әҙерләгән.
Ойоштороусылар әйтеүенсә, бындай сара 29-сы тапҡыр уҙғарыла. Һәр район үҙен яҡшы яҡтан күрһәтергә тырыша.
«Борайҙа ауыл хужалығы продукцияһын етештереүселәр бигерәк тә хайран ҡалдырҙы. Тапшырыуҙы төшөрөп бөткәс, улар беҙгә алмалар тултырылған пакет килтерҙе. Унда бер ҡортло алма ла юҡ ине!», — тип һөйләй алып барыусы Дмитрий Каретко.
«Сәләм, республика!» акцияһы һис ҡасан булмағанса актуаль, — ти Борай районы хакимиәте башлығы Борис Нурисламов. — Бында төрлө милләт кешеләре, уларҙың йәшәйештәре менән танышырға мөмкин. Ошондай проекттар милләт-ара дуҫлыҡты нығытыу һәм райондар араһында иҡтисади бәйләнештәрҙе яҡшыртыу өсөн кәрәк».
Башҡортостан юлдаш телеканалының матбуғат секретары Люциә Дәүлиева әйтеүенсә, был акция һуңғыһы түгел. Киләсәктә улар бөтә республиканы йөрөп сығырға ниәтләй.


text:
90 йыл мәғариф һәм фәндең алғы һыҙығында
Республика Президенты Мортаза Рәхимов “Башҡортостан уҡытыусыһы” журналы хеҙмәткәрҙәрен һәм ветерандарын журналдың 90 йыллығы менән ҡотланы. Ҡотлауҙа шулай тиелә:
“Ҡәҙерле дуҫтар!
Һеҙҙе республиканың уҡытыусылар журналы – «Башҡортостан уҡытыусыһы»ның тәүге һаны сыға башлауға 90 йыл тулыу уңайы менән ихлас ҡотлайым!
Уҙған тиҫтәләгән йылдар эсендә журналдың исеме, йөкмәткеһе һәм биҙәлеше үҙгәрҙе. Ләкин иң мөһиме – мәктәптәргә ғәмәли ярҙам күрһәтеүгә, уҡытыусыларҙың көндәлек хеҙмәте тураһында хәстәрлек күреүгә йүнәлеш һаҡланып ҡалды. Хәҙерге исемен журнал 1936 йылда алды һәм һәр ваҡыт үҙ тәғәйенләнешенә тоғро хеҙмәт итә.
Һеҙҙең баҫма наҙанлыҡты бөтөрөүҙә, дөйөм башланғыс, ете йыллыҡ, ә һуңынан урта белем биреүҙе раҫлауҙа ҙур роль уйнай. Уның биттәрендә башҡорт телен һәм милли мәктәптәрҙе үҫтереү, яңы шрифтар, тәүге уҡыу китаптары һәм методик әсбаптар индереү, алдынғы педагогик тәжрибә таратыу проблемалары тикшерелә.
Бөгөн дә үҙенең бай традицияларын үҫтереп, журнал мәғарифтың иң мөһим проблемалары буйынса конструктив фекер алмашыу өсөн һөҙөмтәле майҙансыҡ булып тора. Милли проектҡа, мәғариф системаһын модернизациялауға, уҡытыу-тәрбиә процесына инновацион методикалар һәм технологиялар индереүгә ҙур иғтибар бүленә. Һеҙҙең төп авторҙарығыҙ уҡытыусылар үҙҙәре, ғалимдар һәм белгестәр булыуы ҡыуаныслы. Баҫманың бик популяр булыуы тап шунан килә лә, һуңғы йылдарҙа уның тиражы 30 мең дананан ашып китте. Редакция коллективының байтаҡ абруйлы ватан матбуғаты наградаларына эйә булыуы ла осраҡлы күренеш түгел.
Киләсәктә лә һеҙ мәғариф һәм фәндең алғы һыҙығында булырһығыҙ, ҡатмарлы һәм яуаплы бурыстарҙы уңышлы башҡарып сығыуҙа Башҡортостандың уҡытыусылар корпусына булышлыҡ итерһегеҙ, тип ышанам.
Һеҙгә ныҡлы һаулыҡ, именлек һәм бәхет, изге эшегеҙҙә яңынан-яңы уңыштар теләйем.
Башҡортостан Республикаһы Президенты М. Рәхимов”.


text:
Рөстәм Хәмитов һыу баҫыу зонаһына ингән ауылдар реестрын раҫланы
Башҡортостан Президенты Рөстәм Хәмитов һыу баҫыу зонаһына ингән ауылдар реестрын раҫланы, тип хәбәр иттеләр БР Хөкүмәтенең матбуғат хеҙмәтенән.
Республика Хөкүмәтенең тейешле ҡарарына ярашлы, БР Ер һәм мөлкәт мөнәсәбәттәре министрлығына, төбәктең Төҙөлөш һәм архитектура буйынса дәүләт комитетына махсус һаҡлау саралары үткәрелмәйенсә, хәүеф янаған биләмәләрҙә капиталь төҙөлөштө, шулай уҡ зыяраттар һәм мал зыяраттары урынлаштырыуҙы тыйыу буйынса саралар күрергә ҡушылды. Ошондай уҡ күрһәтмәләр республика муниципалитеттарына ла бирелде.
Ҡарар үтәлешенә контроллек итеү БР Хөкүмәте Премьер-министры урынбаҫары Марат Мәһәҙиевҡа йөкмәтелде.


text:
Төбәктә «Һыбайлы юлы-2015» атлы туризм фестивале тамамландыФото: автор
Төбәктә «Һыбайлы юлы-2015» атлы туризм фестивале тамамланды
Төбәктә «Һыбайлы юлы-2015» атлы туризм фестивале тамамландыФото: автор
ӨФӨ, 2015 йыл, 7 сентябрь. /«Башинформ» мәғлүмәт агентлығы, Юлай Мәғәсүмов/.
Уҙған ял көндәрендә Белорет районының Ҡағы ауылы янында өс көн буйына барған «Һыбайлы юлы-2015» атлы туризм фестивале тамамланды. Уны республиканың Эшҡыуарлыҡ һәм туризм буйынса дәүләт комитеты, «Тәңре» экология берләшмәһе һәм район хакимиәте булышлығында Башҡортостандың Атлы туризм федерацияһы ойошторҙо.
Өфө, Стәрлетамаҡ, Екатеринбург, Силәбе, Магнитогорск ҡалаларынан килгән ҡатнашыусылар йүнәлеш ала белеү һәм һыбай йөрөү оҫталығы буйынса ярышты. Өс көн йомғаҡтары буйынса Өфөнөң «Уҡ» командаһы абсолют еңеүсе тип билдәләнде. Ошо команданың иң әүҙем ҡатнашыусыларының береһе Надежда Маликова атлы туризм буйынса Рәсәй йыйылма командаһы составына инә.
Фестиваль сиктәрендә «Рәсәй төбәктәрендә атлы туризмды үҫтереүҙең актуаль мәсьәләләре» темаһына түңәрәк өҫтәл уҙғарылды.
Сараны ойоштороусылар билдәләүенсә, фестивалдең төп маҡсаты — сәйәхәт итергә һәм һыбай йөрөргә яратыусыларҙы берләштереү һәм дәүләт органдарының иғтибарын республикала һәм илдә атлы туризмды үҫтереү проблемаларына йәлеп итеү.
«Башинформ» агентлығы хәбәрсеһе фестивалде ойоштороусыларҙың республика ауылдарындағы һәр мәктәптә ат спорты эшен индереү перспективаһын нисек баһалауы менән ҡыҙыҡһынды. Ойоштороусылар фекеренсә, туристар берләшмәһе был яңылыҡты ыңғай ҡабул иткән, сөнки ул атлы туризмға ла ҡағыла.
— Был Башҡортостандың ат спорты һәм туристик өлкәһе өсөн яҡшы билдә, — тине «Тәңре» экология берләшмәһе директоры Александр Гончаров. — Беҙ үҙебеҙҙең яҡтан белем биреү программаларына яңы стандарттар индереү буйынса методик ярҙам күрһәтергә әҙер.
Башҡортостан Башлығы Рөстәм Хәмитов һәр ауыл мәктәбендә ат спорты эшен үҫтереү тәҡдиме менән сығыш яһаны. 2015 йылдың 2 июлендә төбәктең Йәмәғәт палатаһы йыйылышында республика Башлығы балаларҙы эшкә ылыҡтырыу, хеҙмәт тәрбиәһе биреү менән шөғөлләнергә кәрәк, тигән фекер әйтте.


text:
Булат Йосоповтың «Визит» фильмы Рәсәй кинофестивалендә Гран-при яуланы
ӨФӨ, 2014 йыл, 15 октябрь. /«Башинформ» мәғлүмәт агентлығы, Ләйлә Аралбаева/.
Волгодонск ҡалаһында «Минең тыуған яҡ» ҡыҫҡа метражлы фильмдарҙың II өлкә кинофестивале тамамланды. «Башҡортостан» киностудияһының, Өфө режиссеры Булат Йосопов төшөргән, «Визит» фильмы кинофестиваль Гран-приһын яуланы һәм «Иң яҡшы уйналған фильм» тип танылды.
Өфөнөң «Тере таҫма» кинокомпанияһынан хәбәр итеүҙәренсә, төрлө жанрҙарҙа һәм номинацияларҙа профессиональ кинематографсыларҙың кеүек һәүәҫкәр авторҙарҙың да 30-ҙан ашыу эше ҡатнашҡан. Фестивалде үткәреүҙә Рәсәй Кинематографсылар союзы булышлыҡ иткән, бүләкләү тантанаһында Никита Михалковтың сәләмләү хатын уҡып ишеттерҙеләр. Фестивалдең төп бурыстары – кинематографияға иғтибарҙы йәлеп итеү, фильмдар төшөрөүселәр, тамашасылар, социаль әһәмиәткә эйә кино- һәм видеопродукцияһына заказ биреүселәр, профессиональ йәмғиәт өсөн аралашыу майҙансыҡтары булдырыу.
Жюрины РФ Кинематографсылар союзының Ростов бүлексәһе рәйесе Юрий Щербаков етәкләне. Жюри составына шулай уҡ «Ника» кино сәнғәте академияһы ағзаһы Михаил Коломенский һәм кино белгесе, «Дон-ТР» телерадиокомпанияһының кино тураһында тапшырыуҙар алып барыусыһы Елена Христо инде.
Кинофестивалде ойоштороусылар – Ростов өлкәһенең Мәҙәниәт министрлығы, «Рәсәй Федерацияһының Кинематографсылар союзы» дөйөм Рәсәй йәмәғәт ойошмаһының Ростов өлкә бүлексәһе, Волгодонск ҡалаһы хакимиәте, «Көнсығыш-Дон» продюссерлыҡ үҙәге.
Иҫегеҙгә төшөрәбеҙ, «Визит» фильмының сюжеты ХХ быуаттың атаҡлы бейеүсеһе Рудольф Нуриев тормошонан күренештәр менән бәйле. Проект 2013 йылда БР Президенты грантын яулаған.


text:
Туймазы йәштәре ҡан тапшырыу буйынса акцияла ҡатнашты
Туймазы йәштәре ҡан тапшырыу буйынса хәйриә акцияһында ҡатнашты. Был сара «Берҙәм Рәсәйҙең Йәш Гвардияһы»ның урындағы бүлексәһе һәм «Беҙ – бергә!» хәрәкәте волонтерҙары менән ойошторолдо, тип хәбәр итә Туймазы районы хакимиәтенең рәсми сайты.
Октябрьский ҡалаһындағы ҡан тапшырыу станцияһына Туймазы педагогия колледжынан 11 кешелек студенттар төркөмө килде. Ҡан тапшырыу алдынан һәр береһе медицина тикшеренеүе үтте, кәрәкле анализдар тапшырҙы. Ҡыҙғанысҡа ҡаршы, һәр теләүсе лә ҡан тапшыра алманы.
Акцияла ҡатнашыусыларҙың киләһе төркөмө Туймазынан Октябрьскийға ноябрҙә киләсәк. Туймазы халҡы Октябрьский ҡалаһындағы дөйөм донорҙар һанының яҡынса 10 процентын тәшкил итә. Ҡан тапшырыу станцияһында йыл һайын 2,5 тоннанан ашыу ҡан йыйыла.


text:
Өфөләге «ИКЕА»ның июндә асылыуы ихтимал
Өфөләге «ИКЕА» сауҙа-күңел асыу комплексының быйыл июндә асылыуы ихтимал. Был хаҡта 25 апрелдә журналистар менән осрашыуҙа Башҡортостан Хөкүмәте Премьер-министры урынбаҫары Юрий Пустовгаров хәбәр итте. Уның һүҙҙәренсә, был гипермаркетта яҡынса бер айҙа тамамларлыҡ эштәр ҡалған.
— Бөгөн Ростехнадзор һәм инвесторҙар араһында үҙ-ара килешеп эш итеүҙең һөҙөмтәле системаһы ойошторолған, — тине вице-премьер. – Эш процесында бер ниндәй етди проблемалар ҙа юҡ.
Ростехнадзорҙың, подряд ойошмаларының һәм «ИКЕА» етәкселегенең берлектә эшләй алмауы төҙөлөштөң оҙайлы ваҡытҡа һуҙылыуының төп сәбәбенә әйләнде. Был арала Ростехнадзор башлығы алмашынып өлгөрҙө.
Хәтерегеҙгә төшөрәйек, уҙған йылдың 2 ноябрендә «ИКЕА» комплексында республика Президенты Рөстәм Хәмитов булып китте һәм күҙәтеү органдары менән компания алдында ҡыҫҡа ваҡыт эсендә килеп тыуған хәлдәрҙе асыҡлау бурысын ҡуйҙы.
Юрий Пустовгаров башҡа эре сауҙа объекттары менән хәлдәрҙең нисек тороуы хаҡында ла әйтеп үтте. Ул «Леруа Мерлен»ды файҙаланыуға тапшырыу буйынса эштәрҙең һуңғы стадияһына етеүен билдәләне. Яҡын арала Ростехнадзор комплексты ҡабул итергә тейеш. Әммә гипермаркет тулы кимәлдә эшләй башлаһын өсөн тағы бер аҙ ваҡыт кәрәк.
— Әле комплекс һатыусыларының 40 проценты башҡа төбәктәрҙә эшләй. Өфөлә 70 процент самаһы тауар тупланған, — тине вице-премьер.
«Ашан» гипермаркетына килгәндә, Юрий Пустовгаров, был объектты сафҡа индереү срогы ҡуртымға алыусыларҙың үҙҙәренән тора, тип һыҙыҡ өҫтөнә алды.


text:
Нейтраль Мореснет
Мореснет (Морне) йәиһә Нейтраль Мореснет (Нейтраль Морне) – 3,5 кв. км. ҙурлығындағы 1816 йылдан 1919 йылға тиклем йәшәгән кес кенә Европа иле. Уның ике ҙур күршеһе – Нидерланд һәм Пруссия - был ерҙәр кемгә тейеш булыуында уртаҡ фекергә килә алмай, һөҙөмтәлә, уны ике ил дә тигеҙ етәкселек иткән нейтраль өлкә яһарға ҡарар итә. Һуңынан был өлкә үҙаллылыҡ ала. Төрлө илдәрҙән ҡасҡалаҡтар Мореснетҡа ағыла, бында полиция булмай, бында йәшәүселәр гражданлығы булмаған кешеләр булып һанала, әммә уның үҙ гербы һәм флагы була. Тик 1919 йылдан һуң ғына – Беренсе донъя һуғышынан һуң – Версаль Килешеүе буйынса Нейтраль Мореснет Бельгия ҡарамағына күсә.
Барлыҡҡа килеүе[үҙгәртергә | вики-тексты үҙгәртергә]
1815 йылғы Вена конгресы барышында Европа картаһы сәйәси көстәрҙең яңыса бүленеүенә яраҡлаштырыу өсөн байтаҡҡа үҙгәртелә. Яңынан һыҙылырға тейеш сиктәрҙең береһе – яңы Нидерланд Ҡушма короллеге һәм Пруссия араһында була. Сиктең күпселек өлөшөндә һәр яҡ та элекке һыҙыҡтар менән ризалаша, тик Мореснет өлкәһендә генә ҡыйынлыҡтар тыуа. Мореснет һәм Яңы Мореснет ауылдары эргәһендә ҡиммәтле цинк табыу шахтаһы урынлашҡан була. Нидерланд та, Пруссия ла был ятҡылыҡты үҙ өлөшөнә керетергә теләй. 1816 йылдың 26 июнендә килешеү юлы табыла: Мореснет өлкәһе өс өлөшкә бүленә. Мореснет ауылы Нидерландтыҡы, Яңы Мореснет – Пруссияныҡы, ә шахта һәм күрше урынлашҡан Келмис ауылы ике яҡ та етәкселек иткән уртаҡ өлкә тип табыла. Сиктәр 1818 йылдың 23 сентябрендә рәсми билдәләнә.
Нейтраль Мореснет формаһы менән нигеҙе Ахендан Льежға барған төп юлда булған өсмөйөшкә оҡшаш була. Ауыл һәм шахта ошо юлдың нәҡ төньяғында урынлашҡан. 1830 йылда, Бельгия Нидерландтан бойондороҡһоҙ дәүләткә әүерелгәс, Мореснет менән идара итеүҙә ҡатнашыу Нидерландтан Бельгияға күсә.
Нейтраль Мореснетта йәшәүселәрҙең төп эшмәкәрлек урыны цинк шахтаһы була, һәм ул күрше илдәрҙән күп кенә эшселәрҙе үҙенә йәлеп итә, шулай ҙа был өлкәлә йәшәүселәр һаны бер ҡасан да 3000-дән артмай. Бында йәшәүҙең ҡайһы бер өҫтөнлөктәре була, мәҫәлән, түбән һалымдар, ике күрше ил өсөн дә тауар керетеү өсөн һалымдарҙың бөтөнләй булмауы, хаҡтарҙың түбәнлеге. Почта хеҙмәте һымаҡ күпселек хеҙмәттәр Бельгия һәм Пруссия араһында бүленгән була. Урындағы халыҡтың шулай уҡ ҡайһы илдең хәрби хезмәтен үтергә һем ҡайһы илдең юрисдикцияһына ҡарарға икәнен һайлау мөмкинселеге була. Бында йәшәүҙең кире яғы – Нейтраль Мореснетта йәшәүселәр бер илдең дә гражданы булып һаналмай, һәм Мореснеттың үҙ хәрби көстәре булмай.
Юҡҡа сығыуы[үҙгәртергә | вики-тексты үҙгәртергә]
1885 йылда, шахта тотонолоп бөткәс, Нейтраль Мореснеттың артабанғы яҙмышы тураһында икеләнеүҙәр үҫә башлай. Был өлкәлә казино йә почта хеҙмәте һымаҡ үҙаллы ойошма булдырыу тураһында фекерҙәр тәҡдим ителә, ләкин был тәҡдимде урындағы үҙидара органы кире ҡаға. Иң шәп тәҡдимде доктор Вильгельм Молли яһай - ул 1908 йылда ул Нейтраль Мореснетты эсперанто теле төп теле булып һаналған илгә әүерелдерергә тәҡдим итә.
Шулай булыуға ҡарамаҫтан, был ҙур булмаған илдең үҙаллылығы аҙағына яҡынлаша. Бельгия ла, Германия ла уға булған дәғүәһенән бер ҡасан да баш тартмай. 1914 йылда, Беренсе донъя һуғышы ваҡытында, Германия Бельгияны баҫып ала һәм 1915 йылда был өлкәне үҙ биләмәләренә ҡуша.
1919 йылғы Версаль килешеүе Нейтраль Мореснетты Бельгия ҡарамағына биреп, йөҙ йыл элек иғлан ителгән нейтраль өлкә мәсьәләһен хәл итә. Германия Икенсе донъя һуғышы ваҡытында был өлкәне ҡыҫҡа ваҡытҡа үҙ биләмәләренә ҡайтанан ҡуша, әммә ул 1944 йылда Бельгияға кире ҡайтарыла.
Бөгөнгө көндә донъя эсперантистарында был өлкәнең тарихы Доктор Молли тәҡдим иткән Эсперанто иле булараҡ ҡыҙыкһыныу уята. Яңы Мореснеттағы ҙур булмаған музей Нейтраль Мореснетка арналған экспонаттарҙы ла үҙ эсенә ала.


text:
Фото:
Республиканың социаль-иҡтисади үҫеш перспективалары тикшерелде
Фото:
Башҡортостан Республикаһы Президенты Рөстәм Хәмитов Профсоюздар йортонда БР Профсоюздар федерацияһы активы менән осрашты. Сәғәт ярым буйына фекер алышыу барышында республика башлығы БР Профсоюздар федерацияһы етәкселеге, тармаҡ профсоюздары һәм тәүге профсоюз ойошмалары вәкилдәре менән республика иҡтисадында йыйылып киткән проблемаларҙы һәм төбәктең артабанғы үҫеш перспективаларын тикшерҙе. Президенттан тыш, профсоюздар менән БР Хөкүмәте Премьер-министры урынбаҫары – хеҙмәт һәм халыҡты социаль яҡлау министры вазифаһын башҡарыусы Фидус Ямалетдинов та аралашты.
Рөстәм Хәмитов сығышында республикала айырым ҡаҙаныштар менән бер рәттән кисектергеһеҙ мәсьәләләрҙең күп булыуын белдерҙе.
Көнүҙәк мәсьәләләрҙең береһе итеп Рөстәм Хәмитов йылдан-йыл ҙурая барыусы бюджет дефицитын атаны. Бөгөнгө көндә республиканың йыллыҡ бюджеты 80 миллиард һум самаһы тәшкил итә. Рөстәм Хәмитов белдереүенсә, әлеге күрһәткес буйынса республика 54-се урынды биләй.
Уртаса хеҙмәт хаҡы күләме буйынса ла хәлдәр шәптән түгел. Был позиция буйынса республика илдә 40-сы урында.
Ауыл хужалығы үҫешендәге мәсьәләләргә лә Президент айырым туҡталды. Бөгөн Башҡортостан халҡының 40 проценты ауылда йәшәй. Шул уҡ ваҡытта агросәнәғәт тармағының тулайым төбәк продуктындағы өлөшө 10 проценттан артмай.
— Төбәктә проблемалар етерлек, — тине Президент. – Мин улар тураһында асыҡтан-асыҡ һөйләү, тикшереү һәм хәл итеү яҡлы. Ғөмүмән, проблемалар хаҡында дөрөҫөн һөйләргә кәрәк. Яңы ойоштороласаҡ Хөкүмәттән мин уларҙы яуаплы хәл итеүҙе талап итәсәкмен.
Рөстәм Хәмитов фекеренсә, әлеге кеүек темптар менән республика оҙаҡ үҫешеүе мөмкин. Әммә был осраҡта беҙ, әйтәйек, халыҡты торлаҡ менән тәьмин итеү кеүек проблеманы хәл итә алмаясаҡбыҙ.
— Әгәр йылына ике миллион квадрат метр торлаҡ төҙөһәк, 2020 йылға беҙ һәр кешегә 23–24 квадрат метр торлаҡ майҙаны менән тәьмин итеүгә өлгәшә алмаясаҡбыҙ, — тип иҫәпләй республика башлығы. – Шуға күрә беҙгә йыл һайын дүрт-биш миллион квадрат метр торлаҡ сафҡа индерергә кәрәк, йәғни һәр кешегә берәр квадрат метр. Шул саҡта 2020 йылға беҙ һәр кешегә 30 квадрат метр торлаҡ күрһәткесенә өлгәшә, һәм шулай итеп уртаса үҫештәге илдәргә тиңләшә аласаҡбыҙ.
Был шулай уҡ тулайым төбәк продуктына ла ҡағыла. Әлеге үҫеш темпы менән беҙ 2020 йылда уны 1,2 триллион һәм күләмендә күҙаллай алабыҙ. Ә Башҡортостанда ысынлап та етди иҡтисади үҫеш тураһында һүҙ алып барыу өсөн республикаға ул ваҡытҡа өс триллион һум күләмендә тулайым төбәк продукты күрһәткесенә өлгәшергә кәрәк. Ә бының өсөн перспективалы тармаҡтар табырға һәм уларҙы үҫтерергә кәрәк.
Профсоюздар, Рөстәм Хәмитов фекеренсә, кешене яҡлау өсөн туранан-тура яуап биреүсе структура. Һәм был функцияһын ул тулы күләмдә үтәргә тейеш.
— Әйтергә кәрәк, бөгөн республикала хеҙмәтсәндәр яғынан билдәле бер ризаһыҙлыҡ күҙәтелә, — тине Президент. — Был түбән эш хаҡы ла, эш күплеге лә, зарарлы хеҙмәт шарттарында эшләү ҙә. Эш биреүселәр менән эшләүселәр араһында килеп тыуған бөтә микроконфликттарҙы тикшереү – профсоюздарҙың төп функцияларының береһе. Тап улар был мәсьәләләрҙең айышына төшөнөргә һәм уларҙы хәл итергә тейеш.
Республика башлығы профсоюз активы менән даими рәүештә ошондай осрашыуҙар үткәрәсәк. Рөстәм Хәмитов әйтеүенсә, ул профсоюздар менән йылына кәмендә бер тапҡыр осрашырға йыйына, ә уларҙың лидеры Әмирхан Сәмерханов менән – ихтыяжға ҡарап.
Бөгөнгө кеүек осрашыуҙарҙы төбәк башлығы ҙур сәнәғәт предприятиелары милекселәре, банк берләшмәһе һәм урта бизнес вәкилдәре менән дә үткәрергә планлаштыра. Улар август айында уҡ үтергә тейеш.


text:
Рәсәйҙең иң матур мәсетен ике-өс йылдан төҙөп бөтөргә планлаштыралар
Рәсәйҙәге иң матур мәсет булырға тейешле Өфөнөң Салауат Юлаев проспектындағы собор мәсетен ике-өс йыл эсендә төҙөп бөтөргә планлаштыралар. Был турала дүшәмбе көндө кисен Башҡортостан Юлдаш Телевидениеһы каналында тура эфирҙа барған «Осраҡлы булмаған кешеләр» телетапшырыуында БР Президенты ҡарамағындағы Дәүләт-конфессия-ара мөнәсәбәттәр буйынса совет рәйесе Вячеслав Пятков хәбәр итте.
Октябрь проспектында «Миҙгел» магазины янындағы мәсет төҙөлөшө менән бәйле йәнә бер оло проектҡа килгәндә, уны ғәмәлгә ашырыу билдәһеҙ ваҡытҡа һуҙылыр, моғайын.
— Был мәсет төҙөлөшө буйынса Рәсәй мосолмандарының Үҙәк диниә назараты менән Өфө хакимиәте әллә ҡасандан бирле һөйләшеүҙәр алып бара, — тип аңлатма бирә Вячеслав Пятков. – Әммә әлегә был проектты тормошҡа ашырыу ваҡыты тураһында аныҡ ҡына бер нәмә лә әйтеп булмай. Был тәү сиратта ғибәҙәт йорто төҙөлөшө өсөн талап ителәсәк ҙур күләмдәге финанс һалыуҙар менән бәйле.


text:
Матбуғат һәм киң мәғлүмәт саралары буйынса агентлыҡ башлығы телевидение хеҙмәткәрҙәрен һөнәри байрамдары менән ҡотланы
Бөтә донъя телевидение көнөн тармаҡ вәкилдәре һәм телевизор ҡараусылар 21 ноябрҙә билдәләй. Һөнәри байрам менән Башҡортостан Республикаһының Матбуғат һәм киң мәғлүмәт саралары буйынса агентлығы етәксеһе Борис Мелкоедов ҡотланы.
— Бөгөнгө тормошто телевидениеһыҙ күҙ алдына ла килтереп булмай. Күп йылдар дауамында ул мәғлүмәт сығанаҡтары араһында үҙенең алдынғы позицияларын юғалтмай, — тиелә ведомство сайтында урынлаштырылған ҡотлау тексында. – Әлеге байрам яңыраҡ булдырылһа ла, телевидение тарихы яҡынса 80 йыл элек башланған. Башҡортостан телевидениеһы тарихы ярты быуаттан ашыу ваҡыт менән иҫәпләнә һәм үҙенең үҫеш динамикаһы, киң популярлығы менән һоҡландыра. Айырыуса шуны ла билдәләп үтергә кәрәк: яңыраҡ «Башҡортостан юлдаш телевидениеһы» һәм «Тамыр» телеканалдары үҙҙәренең матур юбилейҙары – 10 һәм 20 йыллыҡтарын билдәләне.
Бөгөн телевидение үҫеш һәм үҙгәрештәр юлында, тип билдәләне Борис Мелкоедов. Атап әйткәндә, цифрлы телевидение индереү буйынса ҙур проект тормошҡа ашырыла башланы.
— Бөтә йәмғиәт ҡатламдарының һәм властың уңышлы коммуникацияһы һеҙҙең көндәлек хеҙмәттән тора, — тип мөрәжәғәт итте Агентлыҡ башлығы тармаҡ хеҙмәткәрҙәре һәм ветерандарына. – Хөрмәтле коллегалар, артабан да ваҡиғалар уртаһында ҡайнап йәшәүегеҙҙе, тормошто һәр яҡлап яҡтыртыуығыҙҙы, һәр саҡ объектив, оператив, ҡыҙыҡлы һәм кәрәкле булып ҡалыуығыҙҙы теләйем.


text:
Башҡарма властың һөҙөмтәлелеге өсөн Башҡортостан РФ Хөкүмәте грантын алдасаҡ Фото: Олег Яровиков
Башҡарма властың һөҙөмтәлелеге өсөн Башҡортостан РФ Хөкүмәте грантын алдасаҡ
Башҡарма властың һөҙөмтәлелеге өсөн Башҡортостан РФ Хөкүмәте грантын алдасаҡ Фото: Олег Яровиков
ӨФӨ, 2014 йыл, 7 ноябрь. /«Башинформ» мәғлүмәт агентлығы, Эльвира Латипова/.
Башҡарма власть органдары эшмәкәрлегендә өлгәшелгән иң яҡшы күрһәткестәрҙе дәртләндереү сифатында Башҡортостанға 165 миллион 325 мең һум күләмендә грант бүленә. РФ Хөкүмәтенең тейешле ҡарары йома көндө уның рәсми сайтында баҫылған.
Гранттар Рәсәй Иҡтисади үҫеш министрлығы үткәргән Рәсәй Федерацияһы субъекттарының башҡарма власть органдары һөҙөмтәлелеген комплекслы баһалау һөҙөмтәләре буйынса бирелә. Анализ яһағанда 2013 йыл һөҙөмтәләре һәм өс йыллыҡ осор күрһәткестәре динамикаһы иҫәпкә алынған. Һәр төбәк 12 күрһәткес буйынса баһаланған, улар иҡтисадтың, социаль өлкәнең үҫешен тасуирлай һәм халыҡтың фекерен сағылдыра.
Һөҙөмтәлә бөтә субъекттар ҙа 1-ҙән алып 83-кә тиклемге категориялар буйынса бүленгән. Гранттар комплекслы баһалау йомғаҡтары буйынса 1- 20 категориялағы Федерация субъекттарына бүленә.
Тәүге унлыҡҡа Татарстан Республикаһы, Төмән өлкәһе, Ханты-Манси автономиялы округы – Югра, Воронеж өлкәһе, Чечен Республикаһы, Астрахан, Сахалин өлкәләре, Ямал-Ненец автономиялы округы, Курск һәм Тамбов өлкәләре инә. Башҡортостан еңеүселәрҙең икенсе унлығында урынлашҡан.
Иң һөҙөмтәле башҡарма власть органдары булған 20 төбәкте дәртләндереүгә федераль бюджеттан дөйөм алғанда 3 миллиард 484,2 миллион һум аҡса бүленә.


text:
Экологик-иҡтисади һөҙөмтәлелек рейтингында Башҡортостан икенсе урында
Бойондороҡһоҙ экологик рейтинг агентлығы төбәк иҡтисадтарының экологик-иҡтисади һөҙөмтәлелеге рейтингы күрһәткестәрен иғлан итте. Быйыл Рәсәй Федерацияһының 76 субъекты етәкселәре уны төҙөү өсөн мәғлүмәт бирҙе.
Рейтингылар төҙөү принцибы бөтә төбәктәрҙә үлсәнгән иҫәп индикаторҙарын файҙаланыуға нигеҙләнгән. Бойондороҡһоҙ эксперттар төбәктәрҙең энергетик баланстары мәғлүмәттәренең тулылығы һәм ышаныслылығы, тирә-яҡ мөхиткә йоғонтоһо һәм Ҡыҙыл китапҡа индерелгән тәбиғи экосистемаларҙы һәм төрҙәрҙе һаҡлау буйынса мәғлүмәттәр тураһында үҙ һығымталарын бирҙе.
Аралағы рейтингыларҙа яуланған урындар суммаһы буйынса лидер-төбәктәр аталды.
Тәбиғәттән файҙаланыу, энергия ҡулланыу һәм тәбиғи мөхитте һаҡлауҙың иң ҡулай системаһы – Брянск өлкәһендә. Рейтингыла икенсе урында – Башҡортостан. Унан ҡала Татарстан (3), Калуга өлкәһе (4) һәм Кабардин-Балкария (5) килә. Күп осраҡтарҙа комплекслы лидерлыҡ төбәк эшмәкәрлегенең төрлө аспекттарының тигеҙлегенә таяна.


text:
Туймазы уҡыу йортондa студенттарҙан аҡса йыйғандар
Туймазы педагогия колледжы уҡыу йорто биләмәләрен төҙөкләндереү эштәрендә ҡатнашмаған студенттарҙан 400-әр һум аҡса йыйған. Улар алдына һайлау ҡуйылған- йәки 40 сәғәт биләмәләрҙе таҙартыу эшендә ҡатнашаһың, йәки 400 һум бирәһең. Контроль-иҫәп палатаһы ултырышында колледж директоры Александр Казаков быны ата-әсәләр йыйылышы ҡарары тип белдерҙе. Палата етәксеһе Петр Бобылев Туймазы педагогия колледжы етәкселегенең был аҙымын хоҡуҡ боҙоу тип баһаланы.
Быйыл колледж бинаһының ҡыйығын ремонтлауға мәғариф министрлығы 4 миллион 300 мең һум аҡса биргән. Колледж директоры эштәрҙе башҡарыу өсөн Туймазы-Траст йәмғиәте менән килешкән. Тик әлегә 350 мең һумлыҡ ҡына, йәғни барлыҡ эштәрҙең ни бары 8 процентын ғына башҡарған.


text:
Фото:
Башҡортостан Республикаһының Мәҙәниәт буйынса йәмәғәт советы проекттары менән таныштырҙы
Фото:
Башҡортостан Республикаһының Мәҙәниәт буйынса йәмәғәт советы ижади пландары хаҡында «Башинформ» мәғлүмәт агентлығында үткән матбуғат конференцияһында хәбәр итте. Иҫегеҙгә төшөрәбеҙ, 2011 йылдың июнендә Совет төрлө мәҙәни проекттарҙы тормошҡа ашырыу маҡсатында йәмәғәт ойошмаһы булараҡ теркәлде. Шулай итеп, март һәм апрель айҙарында Башҡорт дәүләт филармонияһында «Уҡытыусы һәм уҡыусылар» форматында ике концерт ойоштороласаҡ.
24 мартта «SOUL 2 SOUL» — «Йәнгә йән» проектында ике Өфө йырсыһы – Ирина Остин һәм Лия Литвинова осрашасаҡ. Билдәле джаз йырсылары сәхнәгә уҡыусыларын сығарасаҡ.
«Иҙрис Ғәзиев саҡыра» программаһы ла шундай уҡ принцип менән төҙөлгән. Билдәле эстрада йырсыһы һәм Сәнғәт академияһы профессоры концертҡа үҙе режиссерлыҡ итәсәк, унда маэстро менән ҡуша уның уҡыусылары ла сығыш яһаясаҡ.
— Бындай концерттар ижади йәштәргә ярҙам итеү маҡсатында ойошторола, — тине ике сараның арт-директоры, Совет рәйестәше Азамат Хәсәншин. – Мәҙәниәт буйынса йәмәғәт советы концерттары ғөмүмән ярҙам йәһәтенән үткәрелә, билеттарҙың бер өлөшө «Мәрхәмәт» фондына тапшырыла.
Бығаса Мәҙәниәт буйынса йәмәғәт советы Өфөлә «Джаз утрауы» фестивале, «Готик шоу» 18 быуат музыкаһы концерты кеүек саралар үткәрҙе, тип билдәләне Совет рәйестәше.


text:
Рөстәм Хәмитов БР Сауҙа һәм ҡулланыусылар хоҡуҡтарын яҡлау буйынса дәүләт комитеты рәйесе урынбаҫарын тәғәйенләне
Башҡортостан Президенты Рөстәм Хәмитов Валерий Беловты БР Сауҙа һәм ҡулланыусылар хоҡуҡтарын яҡлау буйынса дәүләт комитеты рәйесе урынбаҫары итеп тәғәйенләү тураһындағы бойороҡҡа ҡул ҡуйҙы, тип хәбәр иттеләр төбәк башлығының матбуғат хеҙмәтенән.
Валерий Белов 1960 йылда Өфөлә тыуған. Өфө авиация институтын һәм БР Президенты ҡарамағындағы Башҡортостан дәүләт хеҙмәте һәм идара итеү академияһын тамамлай.
Хеҙмәт эшмәкәрлеген 1977 йылда Куйбышев тимер юлының Дим районындағы энергия һаҡлау участкаһында электромонтер булып башлай. Төрлө йылдарҙа инженер, завод начальнигы ярҙамсыһы, коммерция директоры, менеджер булып эшләй.
1999 йылдан Башҡортостан Республикаһының Хөкүмәт Аппаратында эшләй. Алдынғы белгес, баш белгес, баш консультант, советник вазифаларын башҡара.
2008 йылдан бөгөнгө көнгә тиклем БР Ауыл хужалығы министрлығының аҙыҡ-түлек баҙарҙарын үҫтереү бүлеге начальнигы вазифаһын биләй.


text:
Фото:
100-ҙән ашыу имам Учалыла квалификацияһын күтәрҙе
Фото:
Учалы районында имамдарҙың квалификацияһын күтәреү курстарына 100-ҙән ашыу дин әһеле йыйылды. Был БР мосолмандарының Диниә назараты быйыл үткәргән етенсе күсмә белем биреү сараһы. Имамдарҙы уҡытырға БР мосолмандарының Диниә назараты, М. Аҡмулла исемендәге Башҡорт дәүләт педагогия университеты хеҙмәткәрҙәре, шулай уҡ Әл-Әзһәр Халыҡ-ара Ислам университетынан шәйех Мөхәммәд Хөсәйен килде.
Республикабыҙҙа ошондай имамдарҙың квалификацияһын күтәреү курстары үткәреү традицияға әүерелде. БР мосолмандарының Диниә назараты Өфөгә уҡырға килә алмаған алыҫ райондар дин әһелдәре өсөн уларҙы былтыр көҙҙән үткәрә башланы. Курстар республиканың Миәкә, Мәсетле, Ҡариҙел һәм башҡа ҡайһы бер райондарында үткәрелде. Райондарҙың дини хеҙмәткәрҙәрен уҡытыуҙың бындай формаһы файҙалы ғына түгел, уңайлы ла – уларҙың ваҡыттары ла экономиялана, Өфөгә барып йөрөүгә аҡса ла түкмәйҙәр.


text:
Мортаза Рәхимов Кемерово өлкәһе шахтаһындағы фажиғә айҡанлы ҡайғы уртаҡлашты
Башҡортостан Республикаһы Президенты Мортаза Рәхимов Кемерово өлкәһе губернаторы Аман-гельды Тулеевҡа «Распадская» шахтаһындағы авария менән бәйле ҡайғы уртаҡлашып телеграмма ебәрҙе. Телеграммала шулай тиелә:
«Хөрмәтле Аман-гельды Молдағазиевич!
Бөтә Башҡортостан халҡы «Распадская» шахтаһындағы ауыр ҡорбандарға килтергән авария айҡанлы тәрән ҡайғыра.
Был фажиғә тураһындағы хәбәр йөрәктәребеҙҙә ауыр тойғо уятты. Был матәм көндәрендә беҙ һеҙҙең менән бергә ҡайғырабыҙ.
Ҡазаға тарыусыларҙың ғаиләләренең, туғандарының һәм яҡындарының ауыр ҡайғыһын ихлас күңелдән уртаҡлашабыҙ».


text:
Татарстандың баш ҡалаһында Мәжит Ғафури исемендәге Башҡорт драма театрының гастролдәре уҙа Фото: Олег Яровиков
Татарстандың баш ҡалаһында Мәжит Ғафури исемендәге Башҡорт драма театрының гастролдәре уҙа
Татарстандың баш ҡалаһында Мәжит Ғафури исемендәге Башҡорт драма театрының гастролдәре уҙа Фото: Олег Яровиков
ӨФӨ, 2015 йыл, 16 март. /«Башинформ» мәғлүмәт агентлығы, Ләйлә Аралбаева/.
3 апрелдән 8-нә тиклем Ғәлиәскәр Камал исемендәге Татар дәүләт академия театры сәхнәһендә Мәжит Ғафури исемендәге Башҡорт дәүләт академия драма театрының гастролдәре уҙа.
Гастролдәр Мөхәмәтша Буранғоловтың «Шәүрәкәй» драмаһы менән башлана. Башҡорт театрының гастроль афишаһында Мәжит Ғафуриҙың «Ҡара йөҙҙәр», Туфан Миңнуллиндың «Мин — ҡатын-ҡыҙ» спектаклдәре, Игорь Германдың «Ғәфү ит мине!», Хәлисә Мөҙәрисованың «Бәхет хаҡы», Ярослава Пулиновичтың «Йәнем, иртәгә яңы көн тыуыр» мелодрамалары, Рәлиф Кинйәбаевтың «Әбейүшкә@тущка.ru» комедияһы бар. Кескәй тамашасылар өсөн актерҙар Шарль Перроның «Итекле бесәй» әкиәтен әҙерләгән. Гастролдәр Таңсулпан Ғарипованың «Маҡтымһылыу, Әбләй һәм Ҡара юрға» мюзиклы менән тамамлана.
Театрҙың әҙәби бүлегенән хәбәр итеүҙәренсә, ошо көндәрҙә актерҙар Рәсәйҙең һәм Татарстандың халыҡ артисы, Татарстандың Ғабдулла Туҡай исемендәге дәүләт премияһы лауреаты Әзһәр Шакировтың юбилей кисәһендә ҡатнашҡан. Гастролдәр алдынан Башҡорт драма театры вәкилдәре Татар театрында матбуғат конференцияһы ойошторҙо. Театрҙың художество етәксеһе Олег Ханов һәм актрисалар Сара Буранбаева менән Фирүзә Париж ике театр араһындағы ныҡлы бәйләнеш, Өфө коллективының Татарстандың баш ҡалаһындағы гастролдәре ваҡытында пландары һәм репертуары хаҡында һөйләне.
3 апрелдән 8-нә ҡәҙәр Башҡорт драма театрында Стәрлетамаҡ дәүләт театр-концерт берләшмәһенең гастролдәре башлана.


text:
Башҡортостандан хәрби хеҙмәткә саҡырылған һалдатты үлтергәндәр
Башҡортостандан хәрби хеҙмәткә саҡырылған һалдатты үлтергәндәр.
Силәбе буйынса армияға саҡырылыусылар берлегенән хәбәр итеүҙәренсә, Рауил Әхмәтов 3-сө дауаханала үлгән. 24 йәшлек егеттең тәнендә йәрәхәттәр булыуы билдәле. Тәүге фараздар буйынса, йәкшәмбенән дүшәмбегә ҡарай төндә ул хеҙмәттәше менән “эләгешә”. Әле был ваҡиға буйынса тикшереү бара. Рауил Әхмәтов әрмегә Межгорье ҡалаһынан саҡырылған. Силәбелә Автомобиль училищеһы янындағы уҡыу үҙәгендә хеҙмәт иткән, һуңынан, ошонда уҡ контракт буйынса эшкә ҡалған.


text:
Фото:
Ер участкаларын һатыу буйынса сауҙа үткәрелә
Фото:
Йома көндө, 23 июлдә, Өфө хакимиәтенең Муниципаль милек менән идара итеү комитеты индивидуаль торлаҡ төҙөлөшө өсөн ер участкаларын милекселеккә тапшырыу буйынса сираттағы сауҙа үткәрә. Бөтәһе 36 лот ҡуйыласаҡ. Улар араһында – ҡаланың Калинин, Киров, Ленин һәм Октябрь райондарындағы ер участкалары.
Иң күп лоттар – Нуғай ауылында, унда аукционға 15 участка ҡуйылған. Һигеҙ – Жилин ауылында. Өфө хакимиәтенең Муниципаль милек менән идара итеү комитеты хәбәр итеүенсә, Максимовка һәм Тихая Слобода биҫтәләрендә лә бер нисә участка һатыуға ҡуйылған.
Иң ҡиммәт лот – ҡаланың Октябрь районында. Уның башланғыс хаҡы – ике миллион һумдан ашыу.
Бөтә территорияларҙың уртаса майҙаны 1500 квадрат метр самаһы тәшкил итә. Иң бәләкәй участка майҙаны – мең квадрат метрҙан кәмерәк.
Аукцион аҙымы – башланғыс һатыу хаҡынан биш процент.
Сауҙа еңеүсеһе итеп аукционда лот өсөн иң юғары хаҡ тәҡдим иткән берҙән-бер ҡатнашыусы таныла. Аукцион комиссияһы сауҙа үткәргән көндө үк йомғаҡ яһай.


text:
Башҡортостан бюджеты 12 млрд һумға тулыланды
2011 йылдың тәүге ике айында Башҡортостан Республикаһы бюджеты килемдәре уҙған йыл менән сағыштырғанда 14,2 процентҡа артты. Башҡортостан Финанс министрлығы мәғлүмәте буйынса, ғинуар-февралдә республика ҡаҙнаһына 12,019 млрд һум аҡса килгән. 2010 йылдың ошо уҡ осоро менән сағыштырғанда сығымдар өлөшө лә артҡан –13,7 процентҡа һәм 9,6 млрд һум тәшкил иткән.
Килемдәр буйынса Башҡортостандың тупланма бюджеты 15,567 млрд һум суммаһында үтәлгән (үткән йылға ҡарата 115,1 процент), сығымдар буйынса — 12,134 млрд һумға (112,1%).
Хәтерегеҙгә төшөрәбеҙ, Башҡортостан Республикаһы бюджеты ағымдағы йылға 15,4 млрд һумлыҡ дефицит менән ҡабул ителгән. Уның килем өлөшө – 81,5 млрд һум, ә сығымдар өлөшөнөң күләме 96,9 млрд һум тәшкил итә.


text:
Башҡортостанда 70 процент майҙанда иген йыйып алынған
Республикала иген һәм ҡуҙаҡлы иген культуралары 70 процент майҙанда йыйып алынған һәм һуғылған. БР Ауыл хужалығын консультациялау үҙәгенән хәбәр итеүҙәренсә, ашлыҡ 1,204 миллион гектар майҙанда йыйып алынған, был дөйөм территорияның 70 процентын тәшкил итә.
Әлеге ваҡытта уртаса уңыш гектарынан 10,9 центнер тәшкил итә. Республикала йәмғеһе 1,278 миллион тонна иген һуғылған.
Шул уҡ ваҡытта Башҡортостандың ҡайһы бер райондарында иген һәм ҡуҙаҡлы иген культураларын сабып алыу тамамланған да тиерлек. Шулай итеп, Стәрлетамаҡ районы игенселәре 90 процент майҙанда ашлыҡ йыйып алған. Улар 98,2 мең тонна иген әҙерләгән. Уңыш буйынса Илеш районы аграрийҙары алдынғылыҡты бирмәй – улар гектарынан 18 центнер иген йыйып ала.


text:
Һалым органдары өҫтәмә хаҡҡа һалым буйынса декларацияларҙы тик электрон төрҙә ҡабул итә
Яңы йылдан алып өҫтәмә хаҡҡа һалым түләүселәрҙең бөтәһенән дә, шул иҫәптән һалым агенттарынан да, өҫтәмә хаҡҡа һалым буйынса декларацияларҙы тик электрон төрҙә – документтарҙың электрон әйләнеше операторҙары аша бирергә, талап итәләр. Яңылыҡ, хеҙмәткәрҙәр иҫәбенә ҡарамаҫтан, өҫтәмә хаҡҡа һалым түләүселәрҙең барыһына ла ҡағыла, тип хәбәр итә Федераль һалым хеҙмәтенең БР буйынса идаралығы.
Башҡортостанда документтарҙың электрон әйләнеше операторҙарының исемлеге территориаль һалым органдарындағы мәғлүмәт стендтарында һәм Рәсәй Федераль һалым хеҙмәтенең республика буйынса идаралығы сайтында урынлашҡан.


text:
«Башавтотранс» автобустары Яңы йыл көндәрендә маршруттарға ваҡытында сығасаҡ
Уҙып барыусы йылдың һуңғы көнөндә «Башавтотранс» предприятиеһының ҡала автобустары пассажирҙарҙы ҡәҙимге көндәрҙәге кеүек алып сығасаҡ һәм эштәрен 23 сәғәттә тамамлаясаҡ. «Өфө» аэропортына йөрөүсе 101, 110, 110С ҡала эргәһе автобустары ла 31 декабрҙә эш көндәрендәге расписание буйынса йөрөйәсәк.
«Башавтотранс» дәүләт унитар предприятиеһы генераль директоры урынбаҫары Альфред Нурисламов хәбәр итеүенсә, 1 ғинуарҙа дәүләт ташыусыһы дежур автобустары тәүге рейсҡа 7 сәғәт 30 минутта ҡуҙғаласаҡ.
2 ғинуарҙан 10-ына тиклем ҡала эсендә автобустар хәрәкәте йәкшәмбе көн расписаниеһы буйынса ойоштороласаҡ.


text:
Башҡортостанда Пенсия фонды социаль программаларға 17 миллион һумдан ашыу аҡса йүнәлтте
2012 йылда Пенсия фонды Башҡортостандың социаль программаларын тормошҡа ашырыуға 17,2 миллион һум аҡса йүнәлтте. Республика Хөкүмәте менән Башҡортостан буйынса Рәсәй Пенсия фонды бүлексәһе араһында төҙөлгән килешеүгә ярашлы, бындай финанс ярҙам Пенсия фонды бюджетынан 1999 йылдан башлап йыл һайын күрһәтелә.
Ведомствонан хәбәр итеүҙәренсә, 4,9 миллион һум күләмендә бүленгән субсидия 568 эшләмәгән пенсионерға, ҡартлыҡ йәки инвалидлыҡ буйынса хеҙмәт пенсияһы алыусыларға торлаҡҡа газ үткәреү буйынса сығымдарҙы өлөшләтә ҡаплауға тотонолған. Халыҡты социаль хеҙмәтләндереү буйынса туғыҙ учреждениела ремонт эштәрен үткәреүгә 7,1 миллион һум йүнәлтелгән. 2,3 миллион һумға биш психоневрология интернаты өсөн төрлө тәғәйенләнештәге ҡорамалдар һатып алынған.
Килешеүҙе тормошҡа ашырыу сиктәрендә республикала йәшәгән 1737 кеше торлаҡ шарттарын яҡшыртҡан. Бынан тыш, Бөрйән, Дыуан, Йәрмәкәй, Йылайыр, Салауат, Федоровка, Хәйбулла райондарының, Бәләбәй, Бөрө, Учалы ҡалаларының халыҡты социаль хеҙмәтләндереү комплекслы үҙәктәре өсөн 10 микроавтобус һатып алынған. Транспорт средстволары оло йәштәге кешеләргә ашығыс социаль һәм медицина ярҙамы күрһәтеү өсөн файҙаланыласаҡ.


text:
Дейеү
Дейеү — башҡорт мифологияларында яуыз йән эйәһе, күп башлы ғифрит.
Башҡорт мифологияһында өс, алты, ете, туғыҙ, ун ике башлы дейеүҙәр осрай[1].
«Урал батыр» эпосы мифтары буйынса дейеү пәрейҙәре ер аҫтында, диңгеҙ, күл төптәрендә үҙ ҡалаларында йәшәгәндәр.
Ер өҫтөндә улар күренмәү һәләтенә эйә булғандар, ә кешеләргә кеше, башҡа хайуандар ҡейәфәтендә генә күренгәндәр. Шулай итеп, сибәр ҡыҙға әйләнеп улар кешеләргә кейәүгә сыға, йәки өйләнә алғандар.
Шулай уҡ, улар кешеләрҙе төрлө тәм-томдар менән һыйлағандар, тик был аҙыҡты бисмилла менән ҡапһаң, имеш, дейеү пәрейе ризығы ат тиҙәгенә әүерелгән.
Ҡайһы бер мифтар буйынса дейеү пәрейҙәре ике төргә бүленә: дейеү һәм пәрей.
Иҫкәрмәләр[үҙгәртергә | вики-тексты үҙгәртергә]
- ↑ Хисамитдинова Ф. Г. Мифологический словарь башкирского языка. — М.: Наука, 2010. — 452 с. — ISBN 978-5-02-037580-2


text:
«Һамар – Өфө – Силәбе» магистрале идаралығының сайтында интернет-ҡабул итеү бүлмәһе асыла
Яҡын арала Федераль юл агентлығының «Һамар – Өфө – Силәбе» автомобиль магистрале идаралығы сайтында интернет-ҡабул итеү бүлмәһе асыласаҡ. Уны булдырыу тураһында журналистар менән осрашыуҙа ведомство начальнигы вазифаһын башҡарыусы Радмир Ваһапов хәбәр итте.
Теләге булған һәр кеше яңы сервис ярҙамында Башҡортостан биләмәһенән үткән федераль трассалар участкаларында транспорт хәрәкәтен ойоштороуға, юлдар сифатына бәйле мәсьәләләр буйынса үҙ фекерен белдерә аласаҡ.
— Бөтә мөрәжәғәттәр ҙә ҡараласаҡ, һәр береһенә объектив яуап биреләсәк, — тип ышандырҙы Радмир Ваһапов.
Онлайн-ҡабул итеү бүлмәһе менән бер рәттән Идаралыҡтың тәүлек әйләнәһенә эшләгән телефон линияһы ла үҙ эшен дауам итәсәк. Практиканан күренеүенсә, ул юлға сыҡҡандар араһында ҙур һорау менән файҙалана. (347)228-12-18 номерына бик йыш юл-транспорт ваҡиғаһына тарыған йәки юлда машинаһы ватылған водителдәр мөрәжәғәт итә. Юлдарҙы һәм юл яны инфраструктураһын төҙөкләндереүгә бәйле һорауҙар ҙа күп килә, шулай уҡ транспорт хәрәкәте сикләнгән осорҙа ла бихисап һорауҙар тыуа.


text:
Фото:
Баш ҡалала наркотиктар ҡулланыуға ҡаршы бильярд турниры үтте
Фото:
Өфөлә «Иркен пирамида» дисциплинаһында бильярд спорты буйынса республика турниры үтте. Наркотиктар әйләнешенә контроль буйынса федераль хеҙмәттең БР буйынса идаралығынан хәбәр итеүҙәренсә, акция «Наркоманияға һәм тәмәке тартыуға юҡ!» девизы аҫтында үтте.
Турнирҙы асыу хоҡуғы Наркотиктар әйләнешенә контроль буйынса федераль хеҙмәттең БР буйынса идаралығы начальнигы урынбаҫары полиция генерал-майоры Рауил Кирәевҡа бирелде. «Иғтибар туплауҙы һәм хәрәкәт талап иткән спорттың һәр төрө, шул иҫәптән бильярд та, наркотиктарға ҡаршы сәләмәт альтернатива булып тора, – тине ул, ярышта ҡатнашыусыларҙы сәләмләп. — Күп йәштәрҙең төрлө спорт төрҙәре менән мауығыуы – наркоманияны иң йоғонтоло иҫкәртеү сараһы ул».
Турнирҙа Өфө, Стәрлетамаҡ, Туймазы, Яңауыл ҡалаларынан, Бүздәк һәм Әлшәй райондарынан 77 бильярдсы ҡатнашты. Ҡыҙыҡлы, мауыҡтырғыс ярыштар барышында турнир аҙағына еңеүселәр билдәләнде. Алдынғылыҡты өфөләр – Денис Сәхибгәрәев, Артем Сәйетгәлиев һәм Марат Багаев яуланы.


text:
«БЮТ» телеканалы хеҙмәткәрҙәренең коллектив мөрәжәғәтен тикшереү буйынса комиссия булдырылды
БР Элемтә һәм киң коммуникациялар министрлығы бойороғо менән «Башҡортостан» телерадиокомпанияһы» дәүләт унитар предприятиеһы («Башҡортостан юлдаш телевидениеһы») хеҙмәткәрҙәренең коллектив мөрәжәғәттәрен ҡарау буйынса комиссия ойошторолдо. Унда Башҡортостан Республикаһы министрлыҡтары һәм ведомстволарынан, ижади союздарҙан вәкилдәр инде. Башҡортостан Республикаһының элемтә һәм киң коммуникациялар министры Борис Мелкоедовтың хәбәр итеүенсә, Телеүҙәктә әлеге ваҡытта эшлекле кәйеф хөкөм һөрә. Килеп тыуған хәлдәр БЮТ программаларының сифатына йоғонто яһамай, әммә канал хеҙмәткәрҙәренең күбеһе борсолоуын белдерә, сөнки хоҡуҡи яҡтан да, психологик йәһәттән дә үҙен яҡланған итеп тоймай. «Коллективтың юридик яҡтан яҡланған булмауы һәм билдәле психологик көсөргәнеш кире тойғолар уята», - тине министр. Ул БЮТ коллективында һуңғы айҙарҙа барлыҡҡа килгән көсөргәнешле хәлдәрҙең ниндәйҙер «йәшерен этник сәбәбе» булыуы хаҡындағы имеш-мимештәрҙе ҡырҡа кире ҡаҡты. «Был низағ — милли ерлектәлер, тип уйламайым, — тигән аңлатма бирҙе «Башинформ» мәғлүмәт агентлығы хәбәрсеһенә телефон аша министрлыҡ башлығы. — Хәҙер иң мөһиме — Башҡортостан юлдаш телевидениеһы журналистарына, техник хеҙмәткәрҙәренә юридик яҡтан яҡланғанлыҡты, тыныс эшләү мөмкинлеген тәьмин итеү».


text:
Мортаза Рәхимов Юрий Ахвледиани менән һөйләшеүҙәр үткәрҙе
2010 йылдың 14 майында Республика Йортонда Башҡортостан Президенты Мортаза Рәхимов ЮНИДО-ның проекттар төҙөү буйынса бюроһы директоры урынбаҫары Юрий Ахвледиани менән осрашты.
Башҡортостан менән Берләшкән Милләттәр Ойошмаһының бәләкәй һәм урта бизнесҡа, агросәнәғәт комплексына ярҙам өлкәһендә сәнәғәтте үҫтереү (ЮНИДО) буйынса артабанғы хеҙмәттәшлек мәсьәләләре тикшерелде, заманса энергияны һаҡлау технологияларын индереү перспективалары ҡаралды.
Мортаза Рәхимов менән Юрий Ахвледиани Башҡортостан менән ЮНИДО араһында үҙ-ара мөнәсәбәттәрҙең хәҙерге кимәлен ыңғай баһаланы. ЮНИДО эксперттары ҡатнашлығында Башҡортостанда «Полиэф» комплексы, гидроэлектростанцияһы менән Йомағужа һыу һаҡлағысы төҙөлөшө кеүек ҙур инвестицион проекттар тормошҡа ашырылды.
Мортаза Рәхимов фекеренсә, ЮНИДО менән хеҙмәттәшлек Башҡортостандың халыҡ-ара иҡтисади майҙанға әүҙем үтеп инеүенә булышлыҡ итә. Республика Президенты, ЮНИДО ярҙамында республика производствоһының иң конкуренцияға һәләтле технологияларын тышҡы баҙарҙарға сығарыуға өлгәшергә кәрәк, тип иҫәпләй.
Осрашыу ваҡытында Мортаза Рәхимов менән Юрий Ахвледиани Өфөлә ЮНИДО төбәк офисын асыу тураһында һөйләшеп килеште. Юрий Ахвледиани әйтеүенсә, был Башҡортостанға БМО структуралары менән төрлө өлкәләрҙә хеҙмәттәшлектең яңы кимәленә сығырға һәм берлектәге инвестицион проекттарҙы әүҙемерәк тормошҡа ашырырға мөмкинлек бирәсәк.
Осрашыуҙа республика Хөкүмәте Премьер-министры урынбаҫары, сәнәғәт, инвестиция һәм инновация сәйәсәте министры Юрий Пустовгаров, Башҡортостандың Австриялағы вәкиле Вадим Плетнев ҡатнашты.


text:
РФ һалым кодексы
РФ һалым кодексы — Рәсәй Федерацияһы закондар йыйылмаһына ингән, РФ һалым һәм йыйымдар системаһын тергеҙғән закон акты.
Ике бүлектән тора:
- Һалым системаһының дөйөм принциптары, һалым контроль, ҡарарҙы ялыу биреү тураһында яҙылған.
- Махсус бүлек. Һәр һалымды, дәүләт пошлинаны йыйыу тураһында тәртибе яҙылған.
1.01.2001 көндән индерелғән:
- Ҡушымта һаҡҡа һалым
- Акциздар
- Физик шәхестәрҙен килемдәрғә һалым
- Берҙәм социаль һалым (1.01.2010 көнғә тиклем йыйылды)
1.01.2002 көндән индерелғән:
- Ойошмаларҙын килемдәрғә һалым
- Киммәтле ҡаҙымалар алыуға һалым
- Һатыуҙарҙан һалым
- Берҙәм ауыл хужалыҡ һалым (махсус һалым режимы)
1.01.2003 көндән индерелғән:
- Транспорт һалым
- Ябайлаштырылған һалым системаһы (махсус һалым режимы)
- Өҫтәп ителғән килемғә берҙәм һалым (махсус һалым режимы)
1.06.2003 көндән индерелғән:
- Продукцияны бүлеү килешеү буйынса эшләү ваҡытта һалым
1.01.2004 көндән индерелғән:
- Һыу һәм тәбиғи ресурстар файҙаланыу өсөн йыйымдар
- Уйын бизнесҙа һалымдар
- Ойошмаларҙын милеккә һалым
1.01.2005 көндән индерелғән: